url: =Rūpagosvāmin: Laghubhāgavatāmṛta (GRETIL)\nThis file is an html transformation of sa_rUpagosvAmin-laghubhAgavatAmRta.xml with a rudimentary header. For a more extensive header please refer to the source file.\nThis file has been created by mass conversion of GRETIL's Sanskrit corpus from laghbh_u.htm. Due to the heterogeneity of the sources the header markup might be suboptimal. For the sake of transparency the header of the legacy file is documented in the <note> element below:\nRupa Gosvami: Laghubhagavatamrta\n[missing: 1,3.63; 1,5.478, 519-520, 535]\npūrva-khaṇḍam śrī-kṛṣṇāmṛtam prathama-paricchedaḥ svayaṃrūpa-vilāsa-svāṃśāveśa-prakāśa-lakṣaṇa-bhagavat-tattva-nirūpaṇam |\noṃ namaḥ śrī-kṛṣṇāya --\nnamas tasmai bhagavate kṛṣṇāyākuṇṭha-medhase |\nyo dhatte sarva-bhūtānām abhavāyośatīḥ kalāḥ // Lbh_1,1.1 //\nkṛṣṇa-varṇaṃ tviṣākṛṣṇaṃ sāṅgopāṅgāstra-pārṣadam |\nyajñaiḥ saṅkīrtana-prāyair yajanti hi su-medhasaḥ // Lbh_1,1.2 //\nmamānandaṃ mukundasya sandugdhāṃ veṇu-kākalī // Lbh_1,1.3 //\nśrī-caitanya-mukhodgīrṇā hare-kṛṣṇeti varṇakāḥ |\nmajjayanto jagat premṇi vijayantāṃ tad-āhvayāḥ // Lbh_1,1.4 //\nśrīmat-prabhupādāmbhojaiḥ śrīmad-bhāgavatāmṛtam |\nyad-vyatāni tad evedaṃ saṅkṣepeṇa niṣevyate // Lbh_1,1.5 //\nidaṃ śrī-kṛṣṇa-tad-bhakta-sambandhād amṛtaṃ dvidhā |\nādau kṛṣṇāmṛtaṃ tatra suhṛdbhyaḥ pariveṣyate // Lbh_1,1.6 //\nnirbandhaṃ yukti-vistāre mayātra parimuñcatā |\npradhānatvāt parmāṇeṣu śabda eva pramāṇyate // Lbh_1,1.7 //\nyatas taiḥ śāstra-yonitvāt iti nyāya-pradarśanāt |\nśabdasyaiva pramāṇatvaṃ svīkṛtaṃ paramarṣibhiḥ // Lbh_1,1.8 //\nkiṃ ca tarkāpratiṣṭhānāt iti nyāya-vidhānataḥ |\namībhir eva suvyaktaṃ tarkasyānādaraḥ kṛtaḥ // Lbh_1,1.9 //\nathopāsyeṣu mukhyatvaṃ vaktum utkarṣa-bhūmataḥ |\nkṛṣṇasya tat-svarūpāṇi nirūpyante kramād iha // Lbh_1,1.10 //\nsvayaṃ rūpas tad-ekātma-rūpa āveśa-nāmakaḥ |\nity asau trividhaṃ bhāti prapañcātīta-dhāmasu // Lbh_1,1.11 //\ntatra svayaṃrūpaḥ -- ananyāpekṣi yad rūpaṃ svayaṃ-rūpaḥ sa ucyate // Lbh_1,1.12 //\nanādir ādir govindaḥ sarva-kāraṇa-kāraṇam // Lbh_1,1.13 //\niti (BrS 5.1)\natra tad-ekātma-rūpaḥ -\nyad-rūpaṃ tad-abhedena svarūpeṇa virājate |\nākṛtyādibhir anyādṛk sa tad-ekātma-rūpakaḥ |\nsa vilāsaḥ svāṃśa iti dhatte bheda-dvayaṃ punaḥ // Lbh_1,1.14 //\nsvarūpam anyākāraṃ yat tasya bhāti vilāsataḥ |\nprāyeṇātma-samaṃ śaktyā sa vilāso nigadyate // Lbh_1,1.15 //\nparama-vyoma-nāthas tu govindasya yathā smṛtaḥ |\nparama-vyoma-nāthasya vāsudevaś ca yādṛśaḥ // Lbh_1,1.16 //\ntādṛśo nyūna-śaktiḥ yo vyanakti svāṃśa īritaḥ |\nsaṅkarṣaṇādir matsyādir yathā tat-tat-svadhāmasu // Lbh_1,1.17 //\ntatra āveśaḥ -\njñāna-śakty-ādi-kalayā yatrāviṣṭo janārdanaḥ |\nta āveśā nigadyante jīvā eva mahattamāḥ // Lbh_1,1.18 //\nvaikuṇṭhe'pi yathā śeṣo nāradaḥ sanakādayaḥ |\nakrūra-dṛṣṭānte cāmī daśame parikīrtitāḥ // Lbh_1,1.19 //\niti bheda-trayam |\nprakāśas tu na bhedeṣu gaṇyate sa hi no pṛthak // Lbh_1,1.20 //\ntathā hi -\nanekatra prakaṭatā rūpasyaikasya yaikadā |\nsarvathā tat-svarūpaiva sa prakāśa itīryate // Lbh_1,1.21 //\ndvāravatyāṃ yathā kṛṣṇaḥ pratyakṣaṃ pratimandiram |\ncitra bataitad ity ādi-pramāṇena sa setsyati // Lbh_1,1.22 //\nkvacic caturbhujatve'pi na tyajet kṛṣṇa-rūpatām |\nataḥ prakāśa eva syāt tasyāsau dvibhujasya ca // Lbh_1,1.23 //\nprapañcātīta-dhāmatvam eṣāṃ śāstre pṛthag-vidhe |\npādmīyottara-khaṇḍādau vyaktam eva virājate // Lbh_1,1.24 //\niti svayaṃrūpa-vilāsa-svāṃśāveśa-prakāśa-lakṣaṇa-bhagavat-tattva-nirūpaṇam ||1||\nathāvatārāḥ kathyante kṛṣṇo yeṣu ca puṣkalāḥ // Lbh_1,2.1 //\npūrvoktā viśva-kāryārthaṃ apūrvā iva cet svayam |\ndvārāntareṇa vāviḥsyur avatārās tadā smṛtāḥ // Lbh_1,2.2 //\ntac ca dvāraṃ tad-ekātma-rūpas tad-bhakta eva ca |\nśeṣa-śāyy-ādiko yadvad vasudevādiko'pi ca // Lbh_1,2.3 //\npuruṣākhyā guṇātmano līlātmānaś ca te tridhā // Lbh_1,2.4 //\nprāyaḥ svāṃśās tathāveśā avatārā bhavanty amī |\natra yaḥ syāt svayaṃrūpaḥ so'gre vyaktībhaviṣyati // Lbh_1,2.5 //\ntatra puruṣa-lakṣaṇaṃ, yathā śrī-viṣṇu-purāṇe (6.8.61)\ntasyaiva yo'nuguṇa-bhug bahudhaika eva\nśuddho'py aśuddha iva mūrti-vibhāga-bhedaiḥ |\ntasmai nato'smi puruṣāya sadāvyayāya ||\ntasyaivānupūrvoktāt parameśvarāt samanantaram iti svāmī // Lbh_1,2.6 //\ntatra kārikā -\nparameśāṃśa-rūpo yaḥ pradhāna-guṇa-bhāg iva |\ntad-īkṣādi-kṛtir nānāvatāraḥ puruṣaḥ smṛtaḥ // Lbh_1,2.7 //\nasyāvatāratvaṃ ca śrī-bhāgavate dvitīya-skandhe - ādyo'vatāraḥ puruṣaḥ parasya // Lbh_1,2.8 //\niti (BhP 2.6.40)\ntasya ca bhedāḥ, yathā sātvata-tantre -\ntṛtīyaṃ sarva-bhūtasthaṃ tāni jñātvā vimucyate ||\niti // Lbh_1,2.9 //\ntatra prathamaṃ, yathaikādaśe [BhP 11.4.3] -\nbhūtair yadā pañcabhir ātma-sṛṣṭaiḥ\npuraṃ virājaṃ viracayya tasmin |\nsvāṃśena viṣṭaḥ puruṣābhidhānam\navāpa nārāyaṇa ādidevaḥ // Lbh_1,2.10 //\nbrahma-saṃhitāyāṃ [5.10-13] ca - tasminn āvirabhūl liṅge mahā-viṣṇur jagat-patiḥ ||\nsahasra-śīrṣā puruṣa ity ārabhya\nnārāyaṇaḥ sa bhagavān āpas tasmāt sanātanāt |\nāvirāsan kāraṇārṇonidhiṃ saṅkarṣaṇātmakaḥ |\nyoga-nidrāṃ gatas tasmin sahasrāṃśaḥ svayaṃ mahān ||\ntad-roma-bila-jāleṣu bījaṃ saṅkarṣaṇasya ca | haimāny aṇḍāni jātāni mahā-bhūtāvṛtāni tu || īty etad antam // Lbh_1,2.11 //\nliṅgam atra svayaṃ-rūpasyāṅga-bheda udīritaḥ // Lbh_1,2.12 //\ndvitīyaṃ, yathā tatraiva [BrS 5.14] tad-anantaraṃ - pratyaṇḍam evam ekāṃśād viśati svayam // Lbh_1,2.13 //\ngarbhodaka-śayaḥ padmanābho'sāv aniruddhakaḥ |\niti nārāyaṇopākhyāna uktaṃ mokṣa-dharmake |\nso'yaṃ hiraṇyagarbhasya pradyumnatve niyāmakaḥ // Lbh_1,2.14 //\natha yat tu tṛtīyaṃ syād rūpaṃ tac cāpy adṛśyata |\nkecit svadehāntar iti dvitīya-skandha-padyataḥ // Lbh_1,2.15 //\nguṇāvatārās tatrātha kathyante puruṣād iha |\nviṣṇur brahmā ca rudraś ca sthiti-sargādi-karmaṇe // Lbh_1,2.16 //\nyathā prathame (1.2.23) -\nsattvaṃ rajas tama iti prakṛter guṇās tair\nyuktaḥ parama-puruṣa eka ihāsya dhatte |\nsthity-ādaye hari-viriñci-hareti saṃjñāḥ\nśreyāṃsi tatra khalu sattva-tanor nṝṇāṃ syuḥ ||\niti // Lbh_1,2.17 //\natra kārikā --\nyogo niyāmakatayā guṇaiḥ sambandha ucyate |\nataḥ sa tair na yujyate tatra svāṃśaḥ parasya yaḥ // Lbh_1,2.18 //\ntatra brahmā --\nhiraṇyagarbhaḥ sūkṣmo'tra sthūlo vairāja-saṃjñakaḥ |\nbhogāya sṛṣṭaye cābhūt padmabhūr iti sa dvidhā // Lbh_1,2.19 //\nvairāja eva prāyaḥ syāt sargādy-arthaṃ caturmukhaḥ |\nkadācid bhagavān viṣṇur brahmā san sṛjati svayam // Lbh_1,2.20 //\ntathā ca pādme -\nbhavet kvacin mahākalpe brahmā jīvo'py upāsanaiḥ |\nkvacid atra mahāviṣṇur brahmatvaṃ pratipadyate // Lbh_1,2.21 //\nviṣṇur yatra mahā-kalpe sraṣṭṛtvaṃ ca prapadyate |\ntatra bhuṅkte taṃ praviśya vairājaḥ saukhya-sampadam |\nato jīvatvam aiśyaṃ ca brahmaṇaḥ kāla-bhedataḥ // Lbh_1,2.22 //\nīśatvāpekṣayā tasya śāstre proktāvatāratā |\nsamaṣṭitvena bhagavat-sannikṛṣṭatayocyate |\nasyāvatāratā kaiścid āveśatvena kaiścana // Lbh_1,2.23 //\ntathā brahma-saṃhitāyāṃ (5.49)\nsvīyam kiyat prakaṭayaty api tadvad atra |\ngovindam ādi-puruṣaṃ tam ahaṃ bhajāmi // Lbh_1,2.24 //\ngarbhodaśāyino'syābhūt janma nābhisaroruhāt kadācit śrūyate nīrāt tejovātādikād api // Lbh_1,2.25 //\nrudra ekādaśa-vyūhas tathāṣṭatanur apy asau |\nprāyaḥ pañcānanas tryakṣo daśa-bāhur udīryate // Lbh_1,2.26 //\nkvacij jīva-viśeṣatvaṃ harasyoktaṃ vidher iva |\ntat tu śeṣavad evāstāṃ tad-aṃśatvena kīrtanāt // Lbh_1,2.27 //\nharaḥ puruṣa-dhāmatvān nirguṇaḥ prāya eva saḥ |\nvikāravān iha tamo-yogāt sarvaiḥ pratīyate ||\nyathā śrī-daśame (10.88.3) śivaḥ śakti-yutaḥ śaśvat triliṅgo guṇa-saṃvṛtaḥ // Lbh_1,2.28 //\nyathā brahma-saṃhitāyāṃ (5.45) -\nkṣīraṃ yathā dadhi vikāra-viśeṣa-yogāt\nsañjāyate na hi tataḥ pṛthag asti hetoḥ |\niti // Lbh_1,2.29 //\nvidher lalāṭāj janmāsya kadācit kamalāpateḥ |\nkālāgni-rudraḥ kalpānte bhavet saṅkarṣaṇād api // Lbh_1,2.30 //\nsadā-śivākhyā tan-mūrtis tamogandha-vivarjitā |\nsarvakāraṇa-bhūtāsāv aṅga-bhūtā svayaṃ prabhoḥ |\nvāyavyādiṣu saiveyaṃ śiva-loke pradarśitā // Lbh_1,2.31 //\ntathā ca brahma-saṃhitāyām ādi-śiva-kathane (5.8) -\nniyatiḥ sā ramā devi tat-priyā tad-vaśaṃ tadā |\ntal-liṅgaṃ bhagavān śambhur jyoti-rūpaḥ sanātanaḥ |\nyā yoniḥ sāparā śaktiḥ ity ādi // Lbh_1,2.32 //\nśrī-viṣṇuḥ, yathā śrī-tṛtīye (3.8.16)\ntal loka-padmaṃ sa u eva viṣṇuḥ\nprāvīviśat sarva-guṇāvabhāsam |\ntasmin svayaṃ vedamayo vidhātā\nsvayambhuvaṃ yaṃ sma vadanti so 'bhūt ||\niti // Lbh_1,2.33 //\nyo viṣṇuḥ paṭhyate so'sau kṣīrāmbudhiśayo mataḥ |\ngarbhodaśāyinas tasya vilāsatvān munśvaraiḥ |\nnārāyaṇo virāḍ antaryāmī cāyaṃ nigadyate // Lbh_1,2.34 //\nviṣṇu-dharmottarādy-uktā yāḥ pūryo'jāṇḍa-madhyataḥ |\nsanti viṣṇu-prakāśānāṃ tāḥ kathyante samāsataḥ // Lbh_1,2.35 //\nrudropariṣṭād aparaḥ pañcāyuta-pramāṇataḥ |\nagamyaḥ sarva-lokānāṃ viṣṇu-lokaḥ prakīrtitaḥ // Lbh_1,2.36 //\ntasyopariṣṭād brahmāṇḍaḥ kāñcanoddīpti-saṃyutaḥ |\nmeros tu pūrva-dig-bhāge madhye tu lavaṇodadheḥ |\nviṣṇuloko mahān proktaḥ salilāntara-saṃsthitaḥ // Lbh_1,2.37 //\ntatra svapiti gharmāmbhe devadevo janārdanaḥ |\nlakṣmī-sahāyaḥ satataṃ śeṣa-paryaṅkam āsthitaḥ // Lbh_1,2.38 //\nmeroś ca pūrva-dig-bhāge madhye kṣīrārṇavasya ca |\nkṣīrāmbu-madhyagā śubhrā devasyānyā tathā purī // Lbh_1,2.39 //\nlakṣmī-sahāyas tatrāste śeṣāsana-gataḥ prabhuḥ |\ntatrāpi caturo māsān suptas tiṣṭhati vārṣikān // Lbh_1,2.40 //\ntasminn avāci dig-bhāge madhye kṣīrārṇavasya tu |\nyojanānāṃ sahasrāṇi maṇḍalaḥ pañca-viṃśatiḥ |\nśvetadvīpatayā khyāto dvīpaḥ parama-śobhanaḥ // Lbh_1,2.41 //\nnarāḥ sūrya-prabhās tatra śītāṃśu-sama-darśanāḥ |\ntejasā durnirīkṣyāś ca devānām api yādava // Lbh_1,2.42 //\nśveto nāma mahān asti dvīpaḥ kṣīrābdhi-veṣṭitaḥ |\nlakṣa-yojana-vistāraḥ suramyaḥ sarva-kāñcanaḥ // Lbh_1,2.43 //\nkundendu-kumuda-prakhyair lola-kallola-rāśibhiḥ |\ndhautām ala-śilopetaḥ samantāt kṣīra-vāridheḥ // Lbh_1,2.44 //\nkiṃ ca viṣṇu-purāṇādau mokṣa-dharme ca kīrtitam |\nkṣīrābdher uttare tīre śveta-dvīpo bhaved iti // Lbh_1,2.45 //\nśuddhodād uttare śvetadvīpaṃ syāt pādma-sammatam // Lbh_1,2.46 //\nviṣṇuḥ sattvaṃ tanotīti śāstre sattva-tanuṃ smṛtaḥ |\navatāra-gaṇaś cāsya bhavet sattva-tanus tathā |\nbahiraṅgam adhiṣṭhānam iti vā tasya tat tanuḥ // Lbh_1,2.47 //\nato nirguṇatā samyak sarva-śāstre prasidhyati // Lbh_1,2.48 //\ntathā hi śrī-daśame (10.88.4) --\nsa sarva-dṛg upadraṣṭā taṃ bhajan nirguṇo bhavet ||\niti // Lbh_1,2.49 //\ntena sattva-tanor asmāt śreyāṃsi syur itīritam // Lbh_1,2.50 //\nity ato vihitā śāstre tad-bhakter eva nityatā // Lbh_1,2.51 //\ntathā hi pādme -\nsmartavyaḥ satataṃ viṣṇur vismartavyo na jātucit |\nsarve vidhi-niṣedhāḥ syur etayor eva kiṅkarāḥ // Lbh_1,2.52 //\nataeva tatraiva (PadmaP 4.93.26) --\nvyāpāreṣu vivecana-vyatikaraṃ nīteṣu niścīyate // Lbh_1,2.53 //\nmumukṣavo ghora-rūpān hitvā bhūta-patīn atha |\nnārāyaṇa-kalāḥ śāntā bhajanti hy anasūyavaḥ ||\niti // Lbh_1,2.54 //\natra svāṃśā harer eva kalā-śabdena kīrtitāḥ // Lbh_1,2.55 //\nato vidhi-harādīnāṃ nikhilānāṃ suparvaṇām |\nśrī-viṣṇoḥ svāṃśa-vargebhyo nyūnatābhiprakāśitā // Lbh_1,2.56 //\nyathā tatraiva (1.18.21) -- athāpi yat-pāda-nakhāvasṛṣṭaṃ\nko nāma loke bhagavat-padārthaḥ // Lbh_1,2.57 //\nmahā-vārāhe ca -\nmatsya-kūrma-varahādyāḥ samā viṣṇor abhedataḥ |\nbrahmādyām asamāḥ proktāḥ prakṛtis tu samāsamā // Lbh_1,2.58 //\natra prakṛti-śabdena cic-chaktir abhidhīyate |\nabhinna-bhinna-rūpatvād asyaivoktā samāsamā // Lbh_1,2.59 //\niti puruṣāvatāra-guṇāvatāra-nirūpaṇam ||2||\natha līlāvatārāś ca vilikhyante yathā mati |\nśrīmad-bhāgavatasyānusāreṇa prāyaśas tv amī // Lbh_1,3.1 //\ntatra śrī-catuḥsanaḥ śrī-prathame (1.3.6) -\nsa eva prathamaṃ devaḥ kaumāraṃ sargam āśritaḥ |\ncacāra duścaraṃ brahmā brahmacaryam akhaṇḍitam // Lbh_1,3.2 //\ncaturbhir avatāro'yam eka eva satāṃ mataḥ |\nsama-śabdāt caturṣv eva catuḥsana iti smṛtaḥ // Lbh_1,3.3 //\nśuddha-jñānasya bhakteś ca pracārārtham avātarat |\npañcaṣābdika-bālābho gauraḥ kamala-yonitaḥ // Lbh_1,3.4 //\nśrī-nāradaḥ | tatraiva (1.3.8) -\ntṛtīyam ṛṣi-sargaṃ vai devarṣitvam upetya saḥ |\ntantraṃ sātvatam ācaṣṭa naiṣkarmyaṃ karmaṇāṃ yataḥ // Lbh_1,3.5 //\npravartanāya loke'smin svabhakter eva sarvataḥ |\nharir devarṣi-rūpeṇa candra-śubhro vidher abhūt // Lbh_1,3.6 //\nāvirbhūyād idme brāhme kalpa eva catuḥsanaḥ |\nnāradaś cānuvartete kalpeṣu sakaleṣv api // Lbh_1,3.7 //\nśrī-varāhaḥ | tatraiva (1.3.7) --\ndvitīyaṃ tu bhavāyāsya rasātala-gatāṃ mahīm |\nuddhariṣyann upādatta yajñeśaḥ saukaraṃ vapuḥ // Lbh_1,3.8 //\nśrī-dvitīye ca (2.7.1)\nkrauḍīṃ tanuṃ sakala-yajña-mayīm anantaḥ |\nantar-mahārṇava upāgatam ādi-daityaṃ\ntaṃ daṃṣṭrayādrim iva vajra-dharo dadāra // Lbh_1,3.9 //\ndvir āvirāsīt kalpe'sminn ādye svāyambhuvāntare |\nghrāṇād vidher dharoddhṛtyai cākṣuṣīye tu nīrataḥ // Lbh_1,3.10 //\nhiraṇyākṣaṃ dharoddhāre nihantuṃ daṃṣṭri-puṅgavaḥ |\ncatuṣpāt śrī-varāho'sau nṛ-varāhaḥ kvacin mataḥ // Lbh_1,3.11 //\nkadācij jalada-śyāmaḥ kadācic candrapāṇḍaraḥ |\nyajña-mūrtiḥ sthaviṣṭho'yaṃ varṇa-dvaya-yutaḥ smṛtaḥ // Lbh_1,3.12 //\ndakṣāt prācetasāt sṛṣṭiḥ śrūyate cākṣuṣe'ntare |\natas tatraiva janmāsya hiraṇyākṣasya yujyate // Lbh_1,3.13 //\ntathā hi śrī-caturthe (4.30.49) --\ncākṣuṣe tv antare prāpte prāk-sarge kāla-vidrute |\nyaḥ sasarja prajā iṣṭāḥ sa dakṣo daiva-coditaḥ // Lbh_1,3.14 //\nuttānapāda-vaṃśyānāṃ tanayasya pracetasām |\ndakṣasyaiva ditiḥ putrī hiraṇākṣo diteḥ sutaḥ // Lbh_1,3.15 //\nkalpārambhe tadā nāsti sutotpattir manor api |\nkvāsau prācetaso dakṣaḥ kva ditiḥ kva diteḥ // Lbh_1,3.16 //\nataḥ kāla-dvayodbhūtaṃ śrī-varāhasya ceṣṭitam |\nekatraivāha maitreyaḥ kṣattuḥ praśnānurodhataḥ // Lbh_1,3.17 //\nmadhye manvantarasyaiva muneḥ śāpān manuṃ prati |\npralayo'sau babhūveti purāṇe kvacid īryate // Lbh_1,3.18 //\nayam ākasmiko jātaś cākṣuṣasyāntare manoḥ |\npralayaḥ padmanābhasya līlayeti ca kutracit // Lbh_1,3.19 //\nsarva-manvantarasyānte pralayo niścitaṃ bhavet |\nviṣṇu-dharmottare tv etat mārkaṇḍeyena bhāṣitam // Lbh_1,3.20 //\nmanvantare parikṣīṇe devā manvantareśvarāḥ |\nmaharlokam athāsādya tiṣṭhanti gata-kalmaṣāḥ // Lbh_1,3.21 //\nmanuś ca saha śakreṇa devāś ca yadunandana |\nbrahma-lokaṃ prapadyante punar āvṛtti-durlabham // Lbh_1,3.22 //\nbhūtalaṃ satalaṃ vajra toya-rūpī maheśvaraḥ |\nūrmi-mālī mahāvegaḥ sarvam āvṛtya tiṣṭhati // Lbh_1,3.23 //\nbhūrlokam āśritaṃ sarvaṃ tadā naśyati yādava |\nna vinaśyanti rājendra viśrutāḥ kula-parvatāḥ // Lbh_1,3.24 //\nnaur bhūtvā tu tadā devī mahī yadu-kulodvaha |\ndhārayaty atha bījāni sarvāṇy evāviśeṣataḥ // Lbh_1,3.25 //\nbhaviṣyaś ca manus tatra bhaviṣyā ṛṣayas tathā |\ntiṣṭhanti rāja-śārdūla sapta te prathitā bhuvi // Lbh_1,3.26 //\nmatsya-rūpa-dharo viṣṇuḥ śṛṅgī bhūtvā jagat-patiḥ |\nākarṣati tu tāṃ nāvaṃ sthānāt sthānaṃ tu līlayā // Lbh_1,3.27 //\nhimādri-śikhare nāvaṃ baddhā devo jagat-patiḥ |\nmatsyas tv adṛśyo bhavati te ca tiṣṭhanti tatragāḥ // Lbh_1,3.28 //\nkṛta-tulyaṃ tataḥ kālaṃ yāvat prakṣālanaṃ smṛtam |\nāpaḥ śamam atho yānti yathā-pūrvaṃ narādhipa |\nṛṣayaś ca manuś caiva sarvaṃ kurvanti te tadā // Lbh_1,3.29 //\nmanor ante layo nāsti manave'darśi māyayā |\nviṣṇuneti bruvāṇais tu svābhir naiṣa manyate // Lbh_1,3.30 //\nśrī-matsyaḥ śrī-prathame (1.3.15) -\nrūpaṃ sa jagṛhe mātsyaṃ cākṣuṣodadhi-samplave |\nnāvy āropya mahī-mayyām apād vaivasvataṃ manum // Lbh_1,3.31 //\nśrī-dvitīye (2.7.22) ca --\nkṣoṇīmayo nikhila-jīva-nikāya-ketaḥ |\nvisraṃsitān uru-bhaye salile mukhān me\nādāya tatra vijahāra ha veda-mārgān // Lbh_1,3.32 //\npādme ca -\nevam ukto hṛṣīkeśo brahmaṇā parameśvaraḥ |\nmatsya-rūpaṃ samāsthāya praviveśa mahodadhim // Lbh_1,3.33 //\nmatsyo'pi prādurabhavad dviḥ kalpe'smin varāhavat |\nādau svāyambhuvīyasya daityaṃ ghnann āharac chrutīḥ |\nante tu cākṣuṣīyasya kṛpāṃ satyavrate'karot // Lbh_1,3.34 //\nantyena sārdha-padyena proktam ādyasya ceṣṭitam |\npūrva-sārdhena cāntyasya matsyo jñeyo varāhavat // Lbh_1,3.35 //\nupalakṣaṇam evaitat anya-manvantarasya ca |\nviṣṇu-dharmottarāj jñeyāḥ prādurbhāvāś caturdaśa // Lbh_1,3.36 //\nśrī-yajñaḥ śrī-prathame (1.3.22) -\nnara-devatvam āpannaḥ sura-kārya-cikīrṣayā |\nsamudra-nigrahādīni cakre vīryāṇy ataḥ param // Lbh_1,3.37 //\ntrayāṇām eva lokānāṃ mahārti-haraṇād asau |\nmātāmahena manunā harir ity api śabditaḥ // Lbh_1,3.38 //\nśrī-nara-nārāyaṇau tatraiva (1.3.9) --\nturye dharma-kalā-sarge nara-nārāyaṇāv ṛṣī |\nbhūtvātmopaśamopetam akarod duścaraṃ tapaḥ // Lbh_1,3.39 //\nśāstre'nyau hari-kṛṣṇākhyāv anayoḥ sodarau smṛtau |\nebhir eko'vatāraḥ syāt caturbhiḥ sanakādivat // Lbh_1,3.40 //\nśrī-kapilaḥ tatraiva (1.3.10) --\npañcamaḥ kapilo nāma siddheśaḥ kāla-viplutam |\nprovācāsuraye sāṅkhyaṃ tattva-grāma-vinirṇayam // Lbh_1,3.41 //\ndevahūtyāṃ kardamataḥ prādurbhāvam asau gataḥ |\nproktaḥ kapilavarṇatvāt kapilākhyo viriñcinā // Lbh_1,3.42 //\nkapilo vāsudevāṃśas tattvaṃ sāṅkhyaṃ jagāda ha |\nbrahmādibhyaś ca devebhyo bhṛgvādibhyas tathaiva ca |\ntathaivāsurayesarvavedārthair upabṛṃhitam // Lbh_1,3.43 //\nsarva-veda-viruddhaṃ ca kapilo'nyo jagāda ha |\nsāṅkhyam āsuraye'naysami kutarka-paribṛṃhitam // Lbh_1,3.44 //\nśrī-dattaḥ | śrī-dvitīye (2.7.4) --\ndatto mayāham iti yad bhagavān sa dattaḥ |\nyogarddhim āpur ubhayīṃ yadu-haihayādyāḥ // Lbh_1,3.45 //\nśrī-prathame ca (1.3.11) --\nṣaṣṭham atrer apatyatvaṃ vṛtaḥ prāpto 'nasūyayā |\nānvīkṣikīm alarkāya prahlādādibhya ūcivān // Lbh_1,3.46 //\nśrī-brahmāṇḍe tu kathitam atri-patnyānusūyayā |\nprārthito bhagavān atrer apatyatvam upeyivān // Lbh_1,3.47 //\nvaraṃ dattvānasūyāyai viṣṇuḥ sarva-jaganmayaḥ |\natreḥ putro'bhavat tasyāṃ svecchā-mānuṣa-vigrahaḥ |\ndattātreya iti khyāto yati-veśa-vibhūṣitaḥ // Lbh_1,3.48 //\nśrī-hayaśīrṣā | śrī-dvitīye (2.7.11) --\nsākṣāt sa yajña-puruṣas tapanīya-varṇaḥ |\nvāco babhūvur uśatīḥ śvasato 'sya nastaḥ // Lbh_1,3.49 //\nprādurbhūyaiva yajñāgner dānavau madhu-kaiṭabhau |\nhatvā prayānayad vedān punar vāgīśvarī-patiḥ // Lbh_1,3.50 //\nśrī-haṃsaḥ | śrī-dvitīye (2.7.19) --\ntubhyaṃ ca nārada bhṛśaṃ bhagavān vivṛddha-\nbhāvena sādhu parituṣṭa uvāca yogam |\njñānaṃ ca bhāgavatam ātma-satattva-dīpaṃ\nyad vāsudeva-śaraṇā vidur añjasaiva // Lbh_1,3.51 //\nśakto'khila-viveke'haṃ kṣīra-nīra-vibhāgavat |\niti vyañjann ayaṃ rāja-haṃso vyaktiṃ jalād gataḥ // Lbh_1,3.52 //\nśrī-dhruva-priyaḥ | tatraiva (2.7.8) --\nbālo 'pi sann upagatas tapase vanāni |\ntasmā adād dhruva-gatiṃ gṛṇate prasanno\ndivyāḥ stuvanti munayo yad upary-adhastāt // Lbh_1,3.53 //\nsvāyambhuve'vatārokter nāmnaś cākathanād iha |\nyajñādīnāṃ ca tatroktyā pāriśeṣya-pramāṇataḥ ||\nprasiddhyā pṛśni-garbheti tad-ākhyāsya nigadyate |\nhantāyam adrir ity ādau padye govardhanādrivat // Lbh_1,3.54 //\ntathā śrī-daśame (10.3.32) --\ntvam eva pūrva-sarge 'bhūḥ pṛśniḥ svāyambhuve sati |\ntadāyaṃ sutapā nāma prajāpatir akalmaṣaḥ |\nahaṃ suto vām abhavaṃ pṛśnigarbha iti smṛtaḥ // Lbh_1,3.55 //\nasyātra caritānuktyā nāmānuktyā ca tatra vai |\nparasparam apekṣitvād yuktā caikatra saṅgatiḥ // Lbh_1,3.56 //\natrāgamana-mātreṇa yadi syād avatāratā |\nanyatrāpi prasajyeta yatheṣṭaṃ tat-prakalpanā // Lbh_1,3.57 //\nśrī-ṛṣabhaḥ | śrī-prathame (1.3.13) --\naṣṭame merudevyāṃ tu nābher jāta urukramaḥ |\ndarśayan vartma dhīrāṇāṃ sarvāśrama-namaskṛtam // Lbh_1,3.58 //\nśuklaḥ paramahaṃsānāṃ dharmaṃ jñāpayituṃ prabhuḥ |\nvyakto guṇair variṣṭhatvād vikhyāta ṛṣabhākhyayā // Lbh_1,3.59 //\nśrī-pṛthuḥ | tatraiva (1.3.14) --\nṛṣibhir yācito bheje navamaṃ pārthivaṃ vapuḥ |\ndugdhemām oṣadhīr viprās tenāyaṃ sa uśattamaḥ // Lbh_1,3.60 //\nmathyamānān muni-gaṇair asavyād vaiṇa-bāhutaḥ |\nprādurbhūto mahārājaḥ śuddha-svarṇa-ruciḥ pṛthuḥ // Lbh_1,3.61 //\nādye vyaktāḥ kumārādyāḥ pṛthv-antāś ca trayodaśa |\nkeloamatsyau punar vyaktiṃ cākṣuṣīye tu jagmatuḥ // Lbh_1,3.62 //\natha śrī-nṛsiṃhaḥ | tatraiva (1.3.18) --\ncaturdaśaṃ nārasiṃhaṃ bibhrad daityendram ūrjitam |\ndadāra karajair ūrāv erakāṃ kaṭa-kṛd yathā // Lbh_1,3.64 //\nṣaṣṭhe'ntare'bdhimathanān nṛhareḥ pūrva-bhāvitā |\nataḥ prāg eṣa kūrmāder vyaktiṃ ṣaṣṭhe'ntare gataḥ // Lbh_1,3.65 //\nśrī-kūrmaḥ | tatraiva (1.3.16) --\nsurāsurāṇām udadhiṃ mathnatāṃ mandarācalam |\ndadhre kamaṭha-rūpeṇa pṛṣṭha ekādaśe vibhuḥ // Lbh_1,3.66 //\npādme proktaṃ dadhe kṣauṇīmayam evārthitaḥ suraiḥ |\nśāstrāntare tu bhūdhārī kalpādau prakaṭo'bhavat // Lbh_1,3.67 //\nśrī-dhanvantari-mohinyau | tatraiva (1.3.17) --\ndhānvantaraṃ dvādaśamaṃ trayodaśamam eva ca |\napāyayat surān anyān mohinyā mohayan striyā // Lbh_1,3.68 //\ntatra śrī-dhanvantariḥ - ṣaṣṭhe ca saptame cāyaṃ dvirāvirbhāvam āgataḥ // Lbh_1,3.69 //\nṣaṣṭhe'ntare'bdhi-mathanād dhṛtāmṛta-kamaṇḍaluḥ |\nudgato dvibhujaḥ śyāmaḥ āyurveda-pravartakaḥ |\nsaptame ca tathā-rūpaḥ kāśīrāja-suto'bhavat // Lbh_1,3.70 //\ndaityānāṃ mohanāyāsau pramodāya ca dhurjaṇḥ |\najito mohinī-mūrtyā dvirāvirbhāvam āgataḥ // Lbh_1,3.71 //\niti ṣaṣṭhe'tra catvāro nṛsiṃhāyāḥ prakīrtitāḥ // Lbh_1,3.72 //\nśrī-vāmanaḥ | tatraiva (1.3.19) --\npañcadaśaṃ vāmanakaṃ kṛtvāgād adhvaraṃ baleḥ |\npada-trayaṃ yācamānaḥ pratyāditsus tri-piṣṭapam // Lbh_1,3.73 //\nvāmanas trir abhivyaktaṃ kalpe'smin pratipedivān |\ntatrādau dānavendrasya vāskaler adhvaraṃ yayau ||\ntato vaivasvatīye'smin dhundhor makham asau gataḥ |\naditau kaśyapāj jātaḥ saptame'sya caturyuge |\npratigraha-kṛte jātās traya eva trivikramāḥ // Lbh_1,3.74 //\nśrī-bhārgavaḥ | tatraiva (1.3.20) --\navatāre ṣoḍaśame paśyan brahma-druho nṛpān |\ntriḥ-sapta-kṛtvaḥ kupito niḥ-kṣatrām akaron mahīm // Lbh_1,3.75 //\nreṇukā-jamadagnibhyāṃ gauro vyaktim asau gataḥ |\nprāhuḥ saptadaśe kecid dvāviṃśe'nye caturyuge // Lbh_1,3.76 //\nśrī-rāghavendraḥ | tatraiva (1.3.22) --\nsamudra-nigrahādīni cakre vīryāṇy ataḥ param // Lbh_1,3.77 //\nkauśalyāyāṃ daśarathān navadūrvādala-dyutiḥ |\ntretāyām āvirabhavat caturviṃśe caturyuge |\nbharatena sumitrāyā nandanābhyāṃ ca saṃyutaḥ // Lbh_1,3.78 //\nasya śāstre trayo vyūhā lakṣmaṇaādyā amī smṛtāḥ |\nbharato'tra ghanaśyāmaḥ saumitrī kanaka-prabhau // Lbh_1,3.79 //\npādme bharata-śatrughnau śaṅkha-cakratayoditau |\nśrī-lakṣmaṇas tu tatraiva śeṣa ity abhiśabditaḥ // Lbh_1,3.80 //\nśrī-vyāsaḥ | tatraiva (1.3.21) -\ntataḥ saptadaśe jātaḥ satyavatyāṃ parāśarāt |\ncakre veda-taroḥ śākhā dṛṣṭvā puṃso 'lpa-medhasaḥ // Lbh_1,3.81 //\ndvaipāyano'smi vyāsānām iti śaurir yad ūcivān |\nato viṣṇu-purāṇādau viśeṣeṇaiva varṇitaḥ // Lbh_1,3.82 //\nyathā (ViP 3.4.5; MBh 12.346.11) -\nkṛṣṇa-dvaipāyanaṃ vyāsaṃ viddhi nārāyaṇaṃ svayam |\nko hy anyaḥ puṇḍarīkākṣān mahābhārata-kṛd bhavet ||\niti // Lbh_1,3.83 //\nśrūyate'pāntaratamā dvaipāyanyam agād iti |\nkiṃ sāyujyaṃ gataḥ so'tra viṣṇv-aṃśaḥ so'pi vā bhavet |\ntasmād āveśa evāyam iti kecid vadanti ca // Lbh_1,3.84 //\natha śrī-rāma-kṛṣṇau | śrī-prathame (1.3.23) --\nekonaviṃśe viṃśatime vṛṣṇiṣu prāpya janmanī |\nrāma-kṛṣṇāv iti bhuvo bhagavān aharad bharam // Lbh_1,3.85 //\neṣa mātṛdvaye vyakto janakād vasudevataḥ |\nyo navya-ghana-sārābho ghana-śyāmāmbaraḥ sadā // Lbh_1,3.86 //\nsaṅkarṣaṇo dvitīyo yo vyūhaḥ rāmaḥ sa eva hi |\npṛthvī-dhareṇa śeṣeṇa sambhūya vyaktim īyivān // Lbh_1,3.87 //\nśeṣo dvidhā mahīdhārī śyyārūpaś ca śārṅgiṇaḥ |\ntatra saṅkarṣaṇāveśād bhūbhṛt saṅkarṣaṇo mataḥ |\nśayyā-rūpas tathā tasya sakhya-dāsyābhimānavān // Lbh_1,3.88 //\neṣa mātari devakyāṃ pitur ānaka-dundubheḥ |\nprādurbhūto ghanaśyāmo dvibhujo'pi caturbhujaḥ // Lbh_1,3.89 //\nśrī-buddhaḥ | tatraiva (1.3.24) --\ntataḥ kalau sampravṛtte sammohāya sura-dviṣām |\nbuddho nāmnāñjana-sutaḥ kīkaṭeṣu bhaviṣyati // Lbh_1,3.90 //\nasau vyaktaḥ kaler abda-sahasra-dvitaye gate |\nmūrtiḥ pāṭala-varṇāsya dvibhujā cikurojjhitā // Lbh_1,3.91 //\nyadā sūtaḥ kathām āha tadā buddhasya bhāvitā |\nadhunā vṛtta evāyaṃ dharmāraṇye yad udgataḥ // Lbh_1,3.92 //\nśrī-kalkiḥ | tatraiva (1.3.25) --\nathāsau yuga-sandhyāyāṃ dasyu-prāyeṣu rājasu |\njanitā viṣṇu-yaśaso nāmnā kalkir jagat-patiḥ // Lbh_1,3.93 //\npūrvaṃ manur daśaratho vasudevo'py asāv abhūt |\nbhāvī viṣṇu-yaśās cāyam iti pādme prakīrtitam // Lbh_1,3.94 //\naiśvaryaṃ kalkinas tasya brahmāṇḍe suṣṭhu varṇitam |\nkaiścit kalau kalau buddhaḥ syāt kalkī cety udīryate // Lbh_1,3.95 //\naṣṭau vaivasvatīye'mī kathitā vāmanādayaḥ // Lbh_1,3.96 //\nkalpāvatārā ity ete kathitāḥ pañca-viṃśatiḥ |\npratikalpaṃ yataḥ prāyaḥ sakṛt prādurbhvaty amī // Lbh_1,3.97 //\niti līlāvatāra-nirūpaṇam ||\ncaturthaḥ paricchedaḥ atha manvantarāvatārāḥ\nmanvantarāvatāro'sau prāyaḥ śakrāri-hatyayā |\ntat-sahāyo mukundasya prādurbhāvaḥ sureṣu yaḥ // Lbh_1,4.1 //\nyukte kalpāvatāratve yajñādīnām api sphuṭam |\nmanvatarāvatāratvaṃ tat-tat-paryanta-pālanāt // Lbh_1,4.2 //\nmanvantareṣv amī svāyambhuvīyādiṣv anukramāt |\navatārās tu yajñādyā bṛhad-bhānv-antimā matāḥ // Lbh_1,4.3 //\nprathame svāyambhuvīye yajñaḥ - yajñas tu pūrvam evoktas tenātra na vilikhyate // Lbh_1,4.4 //\nyathā aṣṭama-skandhe (8.1.21-22)\nṛṣes tu vedaśirasas tuṣitā nāma patny abhūt |\ntasyāṃ jajñe tato devo vibhur ity abhiviśrutaḥ // Lbh_1,4.5 //\naṣṭāśīti-sahasrāṇi munayo ye dhṛta-vratāḥ |\nanvaśikṣan vrataṃ tasya kaumāra-brahmacāriṇaḥ // Lbh_1,4.6 //\ntṛtīye auttamīye satyasenaḥ - (8.1.25-26)\ndharmasya sūnṛtāyāṃ tu bhagavān puruṣottamaḥ |\nsatyasena iti khyāto jātaḥ satyavrataiḥ saha // Lbh_1,4.7 //\nso 'nṛta-vrata-duḥśīlān asato yakṣa-rākṣasān |\nbhūta-druho bhūta-gaṇāṃś cāvadhīt satyajit-sakhaḥ // Lbh_1,4.8 //\ncaturthe tāmasīye hariḥ (8.1.30)\ntatrāpi jajñe bhagavān hariṇyāṃ harimedhasaḥ |\nharir ity āhṛto yena gajendro mocito grahāt // Lbh_1,4.9 //\nsmaryate'sau sadā prātaḥ sadācāra-parāyaṇaiḥ |\nsarvāniṣṭa-vināśāya harir danītndra-mocanaḥ // Lbh_1,4.10 //\npañcame raivatīye vaikuṇṭhaḥ (8.5.4-5) -\npatnī vikuṇṭhā śubhrasya vaikuṇṭhaiḥ sura-sattamaiḥ |\ntayoḥ sva-kalayā jajñe vaikuṇṭho bhagavān svayam // Lbh_1,4.11 //\nvaikuṇṭhaḥ kalpito yena loko loka-namaskṛtaḥ |\nramayā prārthyamānena devyā tat-priya-kāmyayā // Lbh_1,4.12 //\nmahā-vaikuṇṭha-lokasya vyāpakasyāvyayātmanaḥ |\nprakaṭīkaraṇaṃ satyopari kalpanam ucyate // Lbh_1,4.13 //\nṣaṣṭhe cākṣuṣīye ajitaḥ (BhP 8.5.9-10)\ntatrāpi devasambhūtyāṃ vairājasyābhavat sutaḥ |\najito nāma bhagavān aṃśena jagataḥ patiḥ // Lbh_1,4.14 //\npayodhiṃ yena nirmathya surāṇāṃ sādhitā sudhā |\nbhramamāṇo'mbhasi dhṛtaḥ kūrma-rūpeṇa mandaraḥ // Lbh_1,4.15 //\nsaptame vaivasvatīye vāmanaḥ -\nvaivasvatāntare vyaktaḥ puraivoktaḥ sa vāmanaḥ |\nbhaviṣyāḥ sapta kathyante te sāvarṇyantarādiṣu // Lbh_1,4.16 //\naṣṭame sāvarṇanīye sārvabhaumaḥ (BhP 8.13.17) -\ndevaguhyāt sarasvatyāṃ sārvabhauma iti prabhuḥ |\nsthānaṃ purandarād dhṛtvā balaye dāsyatīśvaraḥ // Lbh_1,4.17 //\nnavame dakṣa-sāvarṇanīye ṛṣabhaḥ (8.13.20) --\nāyuṣmato 'mbudhārāyām ṛṣabho bhagavat-kalā |\nbhavitā yena saṃrāddhāṃ tri-lokīṃ bhokṣyate 'dbhutaḥ // Lbh_1,4.18 //\ndaśame brahma-sāvarṇanīye viṣvaksenaḥ (8.13.23) --\nviṣvakseno viṣūcyāṃ tu śambhoḥ sakhyaṃ kariṣyati |\njātaḥ svāṃśena bhagavān gṛhe viśvasṛjo vibhuḥ // Lbh_1,4.19 //\nekādaśe dharma-sāvarṇanīye dharmasetuḥ (8.13.26) --\nāryakasya sutas tatra dharmasetur iti smṛtaḥ |\nvaidhṛtāyāṃ harer aṃśas tri-lokīṃ dhārayiṣyati // Lbh_1,4.20 //\ndvādaśe rudra-sāvarṇanīye sudhāmā (8.13.29) --\nsvadhāmākhyo harer aṃśaḥ sādhayiṣyati tan-manoḥ |\nantaraṃ satya-sahasaḥ sunṛtāyāḥ suto vibhuḥ // Lbh_1,4.21 //\ntrayodaśe deva-sāvarṇanīye yogeśvaraḥ (8.13.32) --\ndevahotrasya tanaya upahartā divaspateḥ |\nyogeśvaro harer aṃśo bṛhatyāṃ sambhaviṣyati // Lbh_1,4.22 //\ncaturdaśe indra-sāvarṇanīye bṛhadbhānuḥ (8.13.35) --\nsatrāyaṇasya tanayo bṛhadbhānus tadā hariḥ |\nvitānāyāṃ mahārāja kriyā-tantūn vitāyitā // Lbh_1,4.23 //\nyajña-vāmanayos tatra punar uktatayā dvayoḥ |\nmanvantarāvatārās tu saṅkhyāyāṃ dvādaśoditāḥ // Lbh_1,4.24 //\niti manvantarāvatāra-nirūpaṇam |\natha yugāvatārāḥ -\nkathyante varṇanāmābhyāṃ śuklaḥ satya-yuge hariḥ |\nraktaḥ śyāmaḥ kramāt kṛṣṇas tretāyāṃ dvāpare kalau // Lbh_1,4.25 //\nupāsanāviśeṣārthaṃ satyādiṣu yugeṣv asau |\nmanvantarāvatāras tu tathāvatarati kramāt // Lbh_1,4.26 //\navatārā ime tv eka-catvāriṃśad udīritāḥ // Lbh_1,4.27 //\nvṛttā brāhmādayaḥ kalpāḥ pādmāntās te sahasraśaḥ |\nvartamānas tu kalpo'yaṃ śveta-vārāha ucyate // Lbh_1,4.28 //\nbrāhma-kalpa-prathama-je vyaktāḥ svāyambhuvāntare |\nkumāra-nāradādyāś ca cākṣuṣīyādiṣūttare // Lbh_1,4.29 //\nprāyaḥ svāyambhuvādyākhyāḥ kalpe kalpe bhavanty amī |\nmanavas te'vatārāś ca tathā yajñādi-nāmakāḥ // Lbh_1,4.30 //\ntathā hi śrī-viṣṇu-dharmottare śrī-rudra-praśnaḥ -\nya ete bhavatā proktā manavaś ca caturdaśa |\nnityaṃ brahma-dine prāpte eta eva kramād dvija |\nbhavanty utānye dharmajña etaṃ me chindhi saṃśayam // Lbh_1,4.31 //\neta eva mahārāja manavaś ca caturdaśa |\nkalpe kalpe tvayā jñeyā nātra kāryā vicāraṇā // Lbh_1,4.32 //\neka-rūpās tvayā proktā jñātavyāḥ sarva eva hi |\nkecit kiñcid vibhinnāś ca māyayā parameśituḥ // Lbh_1,4.33 //\navatārāś caturdhā syur āveśāḥ prābhavā api |\nathaiva vaibhavāvasthāḥ parāvaasthāś ca tatra te // Lbh_1,4.34 //\ntatrāveśāvatārās tu jñeyāḥ pūrvokta-rītitaḥ |\nyathā kumāra-devarṣi-veṇāṅga-prabhāvādayaḥ // Lbh_1,4.35 //\nyathā pādme - āviṣṭo'bhūt kumāreṣu nārade ca harir vibhuḥ // Lbh_1,4.36 //\nyathā tatraiva -- āviveśa pṛthuṃ devaḥ śaṅkhī cakrī caturbhujaḥ // Lbh_1,4.37 //\nāviṣṭo bhārgave cābhūd iti tatraiva kīrtitam // Lbh_1,4.38 //\netat te kathitaṃ devi jāmadagner mahātmanaḥ |\nśaktyāveśāvatārasya caritaṃ śārṅgiṇaḥ prabhoḥ // Lbh_1,4.39 //\nāveśatvaṃ kalkino'pi viṣṇudharme vilokyate // Lbh_1,4.40 //\npratyakṣa-rūpa-dhṛg-devo dṛśyate na kalau hariḥ |\nkṛtādiṣv iva tenaiva tri-yugaḥ paripaṭhyate // Lbh_1,4.41 //\nkaler ante ca samprāpte kalkinaṃ brahma-vādinam |\nanupraviśya kurute vāsudevo jagatsthitim // Lbh_1,4.42 //\npūrvotpanneṣ bhūteṣu teṣu teṣu kalau prabhuḥ |\nkṛtvā praveśaṃ kurute yad abhipretam ātmanaḥ // Lbh_1,4.43 //\nato'mīṣvatāratvaṃ paraṃ syād aupacārikam // Lbh_1,4.44 //\natha prābhava-vaibhavāḥ |\nhari-svarūpa-rūpā ye parāvasthebhya unakāḥ |\nśaktīnāṃ tāratamyena kramāt te tat-tad-ākhyakāḥ // Lbh_1,4.45 //\nprābhavāś ca dvidhā tatra dṛśyante śāstra-cakṣuṣā |\neke nāticira-vyaktā nātivistṛta-kīrtayaḥ |\nte mohinī ca haṃsaś ca śuklādyāś ca yugānugāḥ // Lbh_1,4.46 //\napare śāstra-kartāraḥ prāyaḥ syur muni-ceṣṭitāḥ |\ndhanvantary-ṛṣabhau vyāso dattaś ca kapilaś ca te // Lbh_1,4.47 //\natha syur vaibhavāvasthās te ca kūrmo ṛṣādhipaḥ |\nnārāyaṇo nara-sakhaḥ śrī-varāh-hayānanau // Lbh_1,4.48 //\npṛśni-garbhaḥ pralambaghno yajñādyāś ca caturdaśa |\nity amī vaibhavāvasthā ekaviṃśatir īritāḥ // Lbh_1,4.49 //\nte kroḍa-hayagrīvau nava-vyūhāntaroditau |\nmanvantarāvatāreṣu catvāraḥ pravarās tathā // Lbh_1,4.50 //\nte tu śrī-hari-vaikuṇṭhau tathaivājita-vāmanau |\nṣaḍ amī vaibhavāvasthāḥ parāvasthopamā matāḥ // Lbh_1,4.51 //\nkeṣāṃcid eṣāṃ sthānāni likhyante śāstra-dṛṣṭitaḥ |\nyatra tatra virājante yāni brahmāṇḍa-madhyataḥ |\nviṣṇudharmottarādīnāṃ vākyaṃ tatra pramāṇyate // Lbh_1,4.52 //\ntayopariṣṭād aparas tāvān eva pramāṇataḥ |\nmahātaleti vikhyāto rakta-bhaumaś ca pañcamaḥ ||\nsarovaraṃ bhavet tatra yojanānāṃ daśāyutam |\nsvayaṃ ca tatra vasati kūrma-rūpa-dharo hariḥ // Lbh_1,4.53 //\ntatrāste sarasī divyā yojanānāṃ śatā̆-trayam |\ntasyāṃ sa vasate devo matsya-rūpa-dharo hariḥ // Lbh_1,4.54 //\nnārāyaṇo narasakho vasate vadarīpade // Lbh_1,4.55 //\nnṛ-varāhasya vasatir mahar-loke prakīrtitā |\nyojanānāṃ pramāṇena ayutānāṃ śata-trayam // Lbh_1,4.56 //\nayutāni ca pañcāśat śeṣa-sthānaṃ manoharam // Lbh_1,4.57 //\nsa eva loko vārāhaḥ kathitas tu svayaṃ prabhaḥ |\nloko'yam aṇḍa-saṃlagnaḥ sarvādhastān manoharaḥ |\nvarāha-rūpo bhagavān śvetarūpadharo'vasat // Lbh_1,4.58 //\npīta-bhaumaś caturthas tu gabhasti-tala-saṃjñakaḥ |\ntatrāste bhagavān viṣṇur devo hayaśirodharaḥ |\nśaśāṅka-śata-saṅkāśaḥ śātakumbha-vibhūṣaṇaḥ // Lbh_1,4.59 //\npṛśnigarbhasya vasatir brahmaṇo bhuvanopari // Lbh_1,4.60 //\nvāsas tatra pralambārer yatraivāgharipor bhavet // Lbh_1,4.61 //\netasyaivāṃśa-bhūto'yaṃ pātāle vasati svayam |\nnityaṃ tāla-dhvajo vāgmī vanamālā-vibhūṣitaḥ ||\ndhārayan śirasā nityaṃ ratna-citrāṃ phaṇāvalīm |\nlāṅgalī muṣalī kaḍgī nīlāmbara-vibhūṣitaḥ // Lbh_1,4.62 //\nbrahma-lokopariṣṭāc ca harer loko virājate // Lbh_1,4.63 //\ntathā vaikuṇṭha-loke ca svayam āviṣkṛto hi yaḥ // Lbh_1,4.64 //\najitasya nivāsas tu dhruva-loke samarthitaḥ |\nbhuvar-loke tu vasatir vāmanasya mahātmanaḥ // Lbh_1,4.65 //\ntrivikramasya vasatis tapo-loke prakīrtitā |\ntathāsya brahma-loka-stho divyo nārāyaṇāśrayaḥ |\nbrahma-lokopariṣṭāc ca nivāso'nena nirmitaḥ // Lbh_1,4.66 //\nhari-vaṃśe surendreṇa kahtito yaḥ surarṣaye // Lbh_1,4.67 //\ntathā hi harivaṃśe (2.70.37) -\nidaṃ bhuṅktvā mahīyaṃ tu bhagavan viṣṇunā kṛtam |\nupary upari lokānāṃ adhikaṃ bhuvanaṃ mune // Lbh_1,4.68 //\nsarveṣām avatārāṇāṃ para-vyomni cakāsati |\nnivāsāḥ paramāścaryā iti śāstre nirūpyate // Lbh_1,4.69 //\nvaikuṇṭha-bhuvane nitye nivasanti mahojjvalāḥ |\navatārāḥ sadā tatra matsya-kūrmādayo'khilāḥ // Lbh_1,4.70 //\niti avatāra-tat-sthāna-nirūpaṇam |\npañcamaḥ paricchedaḥ parāvasthā-nirūpaṇam\natha kṛṣṇo nara-bhrātur avatāra iti kvacit |\nupendrasyeti ca kvāpi bhrātāsau nātikovidām // Lbh_1,5.1 //\nyathā skānde -\ndharma-putro harer aṃśau nara-nārāyaṇābhidhau |\ncandra-vaṃśam anu prāpya jātau kṛṣṇārjunāv ubhau // Lbh_1,5.2 //\nśrī-caturthe ca (4.1.59) -\ntāv imau vai bhagavato harer aṃśāv ihāgatau |\nbhāra-vyayāya ca bhuvaḥ kṛṣṇau yadu-kurūdvahau // Lbh_1,5.3 //\netad-upodbodhakaṃ śrī-daśame (10.69.16) --\nsampūjya devarṣi-varyam ṛṣiḥ purāṇo\nnārāyaṇo nara-sakho vidhinoditena |\nvāṇyābhibhāṣya mitayāmṛtam iṣṭayā taṃ\nprāha prabho bhagavate karavāma he kim // Lbh_1,5.4 //\nupendrāvatāratvaṃ ca yathā harivaṃśe śakra-vacane (2.70.34) -\naindraṃ vaiṣṇavam asyaiva mune bhāgam ahaṃ dadau |\nyavīyāṃsam ahaṃ premnā kṛṣṇaṃ praśyāmi nārada // Lbh_1,5.5 //\ntad etad ubhayatvaṃ na bhavet kṛṣṇe virodhataḥ |\naṃśatvaṃ hi tayor uktaṃ parāvasthatvam asya tu // Lbh_1,5.6 //\nnara-bhrātur ihāṃśatvaṃ ete cāṃśeti vakṣyate |\nupendrasya tathātvaṃ ca harivaṃśe'pi dṛśyate // Lbh_1,5.7 //\ntathā hi devarṣi-vacanam (2.71.21-23) -\nadityā tapasā viṣṇur mahātmārādhitaḥ purā |\nvareṇa cchanditā tena parituṣṭena cāditiḥ |\ntayoktas tvādṛśaṃ putram icchāmīti surottama // Lbh_1,5.8 //\ntenoktaṃ bhuvane nāsti mat-samaḥ puruṣo'paraḥ |\naṃśena tu bhaviṣyāmi putraḥ khalv aham eva te // Lbh_1,5.9 //\natha kṛṣṇe parāvastha-bhāvo'gre vakṣyate sphuṭam |\nparāvasthaś c a sampūrṇāvasthaḥ śāstre prakīrtitaḥ ||\ntasmād-aṃśatvam evāsya viruddhaṃ sphuṭam īkṣate // Lbh_1,5.10 //\narthagatyantaraṃ teṣāṃ vacanānāṃ ca dṛśyate // Lbh_1,5.11 //\ntatra dharma-putrāv ity ādau kārikā -\nnara-nārāyaṇau prāpyety ātma-sātkṛtya tau svayam |\nkṛṣṇārjunau candra-vaṃśam anu prakaṭatāṃ gatau // Lbh_1,5.12 //\ntāv imāv ity ādi kārikā -\nkartārau tau harer aṃśau nara-nārāyaṇāv iha |\ndvāparānte karma-bhūtau āyātau kṛṣṇa-phālgunau // Lbh_1,5.13 //\nsampūjyety ādau kārikāḥ -\nsarvādāv upadeṣṭṛtvād yaḥ purāṇarṣir ucyate |\nnārāṇāṃ puruṣāṇāṃ yas trayāṇām āśrayaḥ sa tu ||\nnareṣ martya-lokeṣu sahacārī bhavan svayam |\ntad-dharmam anukṛtyātra pūjayāmāsa taṃ munim ||\nnārāyaṇākhyenāṃśena kṛṣṇo yadyapi tad-guruḥ |\nnāradaṃ pūjayāmāsa tathāpi kṣatra-līlayā // Lbh_1,5.14 //\naindram ity ādau kārikā -\nindras tu nātikauvidyānmatsarāc coktavān idam |\ntasmāt kṛṣṇasya no tat-tad-rūpatvaṃ ghaṭate kvacit // Lbh_1,5.15 //\natha parāvarasthāḥ | yathā pādme -\nnṛsiṃha-rāma-kṛṣṇeṣu ṣāḍguṇyaṃ paripūritam |\nparāvasthās tu te tasya dīpād-utpanna-dīpavat // Lbh_1,5.16 //\ntatra śrī-nṛsiṃhaḥ (from Bhāvārtha-dīpikā 1.1.1, 10.87.1) -\nprahlāda-hṛdayāhlādaṃ bhaktāvidyā-vidāraṇam |\nśarad-indu-ruciṃ vande pārīndra-vadanaṃ harim // Lbh_1,5.17 //\nvāgīśā yasya vadane lakṣmīr yasya ca vakṣasi |\nyasyāste hṛdaye saṃvit taṃ nṛsiṃham ahaṃ bhaje // Lbh_1,5.18 //\nsaṃrambhaḥ stambha-putrasya muninojjṛmbhito nṛpe // Lbh_1,5.19 //\nyathā śrī-saptame (7.8.32-33) --\ngrahāś ca tad-dṛṣṭi-vimuṣṭa-rociṣaḥ |\nnirhrāda-bhītā digibhā vicukruśuḥ // Lbh_1,5.20 //\nprotsarpata kṣmā ca padābhipīḍitā |\nśailāḥ samutpetur amuṣya raṃhasā\ntat-tejasā khaṃ kakubho na rejire // Lbh_1,5.21 //\nugro'py anugra evāyaṃ svabhaktānāṃ nṛkeśarī |\nkeśarīva svapotānām anyeṣām ugra-vigrahaḥ // Lbh_1,5.22 //\n[*From Śrīdhara Svāmī's commentary to 7.9.1.]\nasya śrī-divya-siṃhasya parmānanda-tundilaḥ |\nśrīman-nṛsiṃhatāpanyāṃ mahimā prakaṭīkṛtaḥ // Lbh_1,5.23 //\nnṛsiṃhasya bhaved vāso jana-loke mahātmanaḥ |\nsarvopariṣṭāc ca tathā viṣṇuloke prakīrtitaḥ // Lbh_1,5.24 //\npūrvato'py eṣa niḥśeṣa-mādhuryāmṛta-candramāḥ |\nbhāti sad-guṇa-saṅghena tuṅgaḥ śrī-raghu-puṅgavaḥ // Lbh_1,5.25 //\nvandāmahe maheśānaṃ hara-kodaṇḍa-khaṇḍanam |\njānakī-hṛdayānanda-candanaṃ raghunandanam // Lbh_1,5.26 //\nasya janmotsavaṃ brūte śrī-rāmārcana-candrikā // Lbh_1,5.27 //\nuccasthe graha-pañcake sura-gurau sendau navamyāṃ tithau\nlagne karkaṭake punar vasumate meghaṃ gate pūṣaṇi |\nnirdagdhuṃ nikhilāḥ palāśa-samidho medhyādayodhyāraṇer\nāvirbhūtam abhūd apūrva-vibhavaṃ yat kiñcid ekaṃ mahaḥ // Lbh_1,5.28 //\nekādaśe (11.5.34) --\nmāyā-mṛgaṃ dayitayepsitam anvadhāvad\nvande mahā-puruṣa te caraṇāravindam // Lbh_1,5.29 //\nśrī-navame (9.11.20-21) -\nnedaṃ yaśo raghupateḥ sura-yācñayātta-\nlīlā-tanor adhika-sāmya-vimukta-dhāmnaḥ |\nkiṃ tasya śatru-hanane kapayaḥ sahāyāḥ // Lbh_1,5.30 //\nyasyāmalaṃ nṛpa-sadaḥsu yaśo 'dhunāpi\npādāmbujaṃ raghupatiṃ śaraṇaṃ prapadye // Lbh_1,5.31 //\nāttā prakaṭitā līlātanurlīlāmayī tanuḥ |\nyena tasyeti sāmyeti svārthe ṣyañ pratyayo mataḥ ||\ndhāma-svarūpaṃ vijñeyam adhikena samena ca |\nvimuktaṃ dhāma yasyeti māhātmyaṃ sarvato'dhikam |\nyasyādhikaḥ samaś cātra kvāpi nāstīti niścayaḥ // Lbh_1,5.32 //\nnāka-pālā mahendrādyā vasupā vasudhādhipāḥ // Lbh_1,5.33 //\nvāsudevādi-rūpāṇām avatārāḥ prakīrtitāḥ |\nviṣṇu-dharmottare rāma-lakṣmaṇādyāḥ kramādamī // Lbh_1,5.34 //\npādme tu rāmo bhagavān nārāyaṇa itīritaḥ |\nśeṣaś cakraṃ ca śaṅkhaś ca kramāt syur lakṣmaṇādayaḥ // Lbh_1,5.35 //\nmadhya-deśa-sthitāyodhyā-pure 'sya vasatiḥ smṛtā |\nmahā-vaikuṇṭhaloke ca rāghavedrasya kīrtitā // Lbh_1,5.36 //\nśrī-kṛṣṇaḥ | bilvamaṅgale -\nsantv avatārā bahavaḥ puṣkara-nābhasya sarvatobhadrāḥ |\nkṛṣṇād anyaḥ ko vā latāsv api premado bhavati // Lbh_1,5.37 //\ndevakī-nandanas tv eṣa puraḥ paricariṣyate // Lbh_1,5.38 //\nyasya vāsaḥ purāṇādau khyātaḥ sthāna-catuṣṭaye |\nvraje madhupure dvāra-vatyāṃ goloka eva ca // Lbh_1,5.39 //\nnanu siṃhāsya-rāmābhyāṃ sāmyam asyāgataṃ sphuṭam |\niti viṣṇupurāṇīya-prakriyātra vilokyate // Lbh_1,5.40 //\ntatra maitreya-praśnaḥ caturthe'ṃśe (4.15.1-2)\navāpa nihato bhogān aprāpyān amarair api // Lbh_1,5.41 //\nnālabhat tatra caiveha sāyujyaṃ sa kathaṃ punaḥ |\nsamprāptaḥ śiśupālatve sāyujyaṃ śāśvate harau // Lbh_1,5.42 //\nśrī-parāśarottaram (4.15.4-17) -\ndaityeśvarasya vadhāyākhila-lokotpatti-sthiti-vināśa-kāriṇā pūrvaṃ tanu-grahaṇaṃ\nkurvatā nṛsiṃha-rūpam āviṣkṛtam || tatra ca hiraṇyakaśipor viṣṇur ayam ity etan\nna manasy abhūt || niratiśaya-puṇya-samudbhūtam etat sattva-jātam iti |\nraja-udreka-preritaikāgra-matis tad-bhāvanāyogāt tato'vāpta-vadha-haitukīṃ\nniratiśayām evākhila-trailokyādhikya-dhāriṇīṃ daśānanatve bhoga-sampadam\navāpa // Lbh_1,5.43 //\nna tu sa tasminn anādi-nidhane para-brahma-bhūte bhagavaty anālambini kṛte manasas tal-layam avāpa // Lbh_1,5.44 //\nevaṃ daśānanatve'py anaṅga-parādhīnatayā jānakī-samāsakta-cetasā bhagavatā dāśarathi-rūpa-dhāriṇā hatasya tad-rūpa-darśanam evāsīt nāyam acyuta ity āsaktir vipadyato'ntaḥ-karaṇe mānuṣa-buddhir eva kevalam asyābhūt | punar apy acutavinipāta-mātra-phalam akhilabhūmaṇḍala-ślāghya-cedi-rāja-kule janma avyāhataiśvaryaṃ śiśupālatve'py avāpa // Lbh_1,5.45 //\ntatra tv akhilānām eva sa bhagavan-nāmnāṃ tvaṅkāra-kāraṇam abhavat | tataś ca tat-kāla-kṛtānāṃ teṣām aśeṣāṇām evācyuta-nāmnām anavaratam aneka-janmasu vardhita-vidveṣānubandhi-citto vinindana-santarjanādiṣūccāraṇam akarot | tac ca rūpam utphulla-padma-dalāmalākṣamaty-ujjvala-pīta-vastra-dhāry amala-kirīṭa-keyūra-hāra-kaṭakādi-śobhitam\naṭana-bhojana-snānāsana-śayanādiṣv aśeṣāvasthāntareṣu nānyaatropayayāv asya\ncetasaḥ // Lbh_1,5.46 //\ntatas tam evākrośeṣūccārayaṃs tam eva hṛdayena dhārayann ātma-vadhāya\nbrahma-bhūtam apagata-dveṣādi-doṣaṃ bhagavantam adrākṣīt // Lbh_1,5.47 //\ntāvac ca bhagavac-cakreṇāśu vyāpāditas tat-smaraṇa-dagdhākhilāgha-sañcayo bhagavatāntam upanītas tasminn eva layam upayayau // Lbh_1,5.48 //\netat tavākhilaṃ mayābhihitam | ayaṃ hi bhagavān kīrtitaś ca saṃsmṛtaś ca dveṣānubandhenāpi akhila-surāsurādi-durlabhaṃ phalaṃ prayacchati kim uta samyag-bhaktimatām iti // Lbh_1,5.49 //\nnoktaṃ parāśareṇātra sthitau tau pārṣadāv iti |\nkintūbhayos tayor āsīj janma-trayam itīritam // Lbh_1,5.50 //\nataḥ sarveṣu kalpeṣu na tau pārṣada-jau matau |\nanyathā na tayoḥ pātaḥ prati-kalpaṃ samañjasaḥ // Lbh_1,5.51 //\nparāśareṇa yad gadyaṃ maitreyāyottarīkṛtam |\nślokīkṛtya tad evedaṃ saṅkṣepeṇa vilikhyate // Lbh_1,5.52 //\nnṛsiṃha-rūpaṃ hariṇā yad āviṣkṛtam adbhutam |\nhiraṇyakaśipor asmin viṣṇu-buddhir na niścitā // Lbh_1,5.53 //\nkintv eṣa puṇya-sampannaḥ ko'pīti kṛta-niścayaḥ |\nraja-udriktatā-nunna-matis tad-bhāva-yogataḥ // Lbh_1,5.54 //\ntato'vāpta vināśaika-hetukām akhilottamām |\navāpa bhoga-sampattiṃ rāvaṇatve sudurlabhām // Lbh_1,5.55 //\nviṣṇutvān niścayān nātidveṣān nāveśa-santatiḥ |\ntāṃ vinā ca bhavet dveṣo narakāyaiva veṇavat // Lbh_1,5.56 //\nkintv asya sampat-samprāptis tat-kareṇa mṛteḥ param |\nevam āhaiva-śabdena tat-sādguṇyam anusmaran // Lbh_1,5.57 //\nāveśābhāvato doṣānāśāc chuddham apaśyataḥ |\nprakaṭe'pi para-brahma-rūpe tatrāsya no layaḥ // Lbh_1,5.58 //\nrāvaṇatve mahākāma-parādhīnīkṛtātmanaḥ |\ntadvan manuṣya-dhīr asya śrī-rāme'bhūn mṛtāv api // Lbh_1,5.59 //\nato'sau cedirājatve punar āpottamāṃ śriyam // Lbh_1,5.60 //\ntatra kṛṣṇe samastānām eva nāmnāṃ ramāpateḥ |\nkāraṇāni pravṛttes tu nimittāny abhavaṃs tadā // Lbh_1,5.61 //\ntena niścitya taṃ viṣṇuṃ svasya dvir-maraṇaṃ yataḥ |\natidveṣān mahāveśāt tāni nāmāni sarvaśaḥ |\njajalpa satataṃ śaśvan nindā-santarjanādiṣu // Lbh_1,5.62 //\nrūpaṃ ca tādṛśaṃ dṛṣṭvā viṣṇur eveti niścayāt |\nnāmavat tac ca sarvatra sarvadā caiva saṃsmaran ||\ndagdha-tad-dveṣajāghaudhaḥ kṣipte cakre ca tad-rucā |\napeta-daitya-bhāvo'nte tathā saṃskṛta-dṛṣṭikaḥ |\ntadā tūjjvalam adrākṣīt paraṃ brahma narākṛti // Lbh_1,5.63 //\ntadaiva cakra-ghātena daitya-dehe vināśite |\ntad eva brahma paramam anulīnatvam āyayau // Lbh_1,5.64 //\nity uktvāpy atra bakyāder mokṣam apy arbha-līlayā |\namokṣaṃ kālanemyāder anyatrāpīśa-ceṣṭayā |\nmuniḥ smṛtvā punaḥ prākhyat ayaṃ hi bhagavān iti // Lbh_1,5.65 //\nhi prasiddham ayaṃ kṛṣṇo bhagavān svayam eva yat |\nprīṇatāṃ dviṣatāṃ cātaś cetāṃsy ākarṣati drutam |\ntasmāt kīrtita ity ādi māhātmyam citram atra na // Lbh_1,5.66 //\niti vijñāya gadyānāṃ hārdaṃ sauhārdataḥ sphuñam |\ntasmāt sa eva kaimutyād bhajanīyatayeṣyate // Lbh_1,5.67 //\nathākhilānāṃ nāmnāṃ ca pravṛttau kāraṇaṃ śṛṇu // Lbh_1,5.68 //\nlakṣmīśa-nāmāny evātra pravṛtter hetu-sāmyataḥ |\ntathaiva hetubhedāc ca vartante yadu-puṅgave // Lbh_1,5.69 //\ndaityāriḥ puṇḍarīkākṣaḥ śārṅgī garuḍa-vāhanaḥ |\npītāmbaraś cakra-pāṇiḥ śrīvatsāṅkaś caturbhujaḥ |\nity ādīny atra nāmāni pravṛtter hetu-sāmyataḥ // Lbh_1,5.70 //\nvasudevasya putratvāt vāsudevo nigadyate |\nmadhu-vaṃśe yato jātaḥ kathyate mādhavas tataḥ // Lbh_1,5.71 //\nśrī-hari-vaṃśe'pi (2.7.36)[* According to the critical edition, this is 51.36 or verse 3473.\nThe GM edition quotes it as 63.36.] -\nsa ca tenaiva nāmnātra kṛṣṇo vai dāma-bandhanāt |\ngoṣṭhe dāmodara iti gopībhiḥ parigīyate // Lbh_1,5.72 //\ntatraiva (158.30-32)[* Alternative numbering given in KṛṣṇaS 57 is 101.30-32. I haven't\nyet been able to find these verses in the critical or Gita Press editions.] -\nadho'nena śayānena śakaṭāntara-cāriṇā |\nrākṣasī nihatā raudrī śakunī-veśa-dhāriṇī ||\npūtanā-nāma sā ghorā mahākāyā mahābalā |\nviṣa-digdhaṃ stanaṃ kṣudrā prayacchantī janārdane // Lbh_1,5.73 //\ndadṛśur nihatāṃ tatra rākṣasīṃ vana-gocarāḥ |\npunar jāto'yam ity āhur uktas tasmād adhokṣajaḥ ||\niti // Lbh_1,5.74 //\neṣo'dhaḥ śakaṭasyākṣe punar jāta ivety ataḥ |\nadhokṣaja iti prāhur iti ṭīkā kṛtoditam // Lbh_1,5.75 //\ntatraiva (2.9.45)[* Alternative numberings HV 62.43 or 4005.] --\nahaṃ kilendro devānāṃ tvaṃ gavām indratāṃ gataḥ |\ngovinda iti lokās tvāṃ gāsyanti bhuvi śāśvatam // Lbh_1,5.76 //\ntatraiva (2.9.46) -\nmamopari yathendratvaṃ sthāpito gobhir īśvaraḥ |\nupendra iti kṛṣṇa tvāṃ gāsyanti divi devatāḥ // Lbh_1,5.77 //\nśrī-viṣṇu-purāṇe (5.16.23) -\nyasmāt tvayaiva duṣṭātmā hataḥ keśī janārdana |\ntasmāt keśava-nāmnā tvaṃ loke jñeyo bhaviṣyasi // Lbh_1,5.78 //\nity ādiny atra nāmāni pravṛtter hetu-bhedataḥ |\neṣāṃ pravṛtter hetutvam anyad eva ramāpatau // Lbh_1,5.79 //\nkiṃ cāsurāṇāṃ dviṣatāṃ kṛṣṇam aprāpya nānyataḥ |\nkuto'pi muktir ity ākhyād eva-kāra-dvayena saḥ // Lbh_1,5.80 //\ntathā hi śrī-gītāyāṃ (16.19-20)\nkṣipāmy ajasram aśubhān āsurīṣv eva yoniṣu // Lbh_1,5.81 //\nmām aprāpyaiva kaunteya tato yānty adhamāṃ gatim // Lbh_1,5.82 //\ntāvad evādhamaṃ yoniṃ prāpnuvantīti hi sphuṭam // Lbh_1,5.83 //\ntasmāt trayāṇām evāyaṃ śreṣṭha ity atra vismayaḥ |\nko vā syāt na tathā yasmāt svabhāvo'nyatra dṛśyate // Lbh_1,5.84 //\nato manvakṣara-manoḥ kalpe svāyambhuvāgame |\npūjyante'syāvṛtitvena rāma-siṃhānanādayaḥ // Lbh_1,5.85 //\nnanv idaṃ śrūyate śāstre mahā-vārāha-vākyataḥ |\nsarve nityāḥ śāśvatāś ca dahās tasya parātmanaḥ |\nhānopādāna-rahitā naiva prakṛtijāḥ kvacit ||\nsarve sarva-guṇaiḥ pūrṇā sarva-doṣa-vivarjitāḥ // Lbh_1,5.86 //\nkiṃ ca nārada-pañcarātre -\nrūpa-bhedam avāpnoti dhyāna-bhedāt tathā vibhuḥ // Lbh_1,5.87 //\ntasmāt kathaṃ tāratamyaṃ teṣāṃ vyākhyāyate |\natrocyate pareśvatvāt pūrṇā yadyapi te'khilāḥ |\ntathāpy akhila-śaktīnāṃ prākaṭyaṃ tatra no bhavet // Lbh_1,5.88 //\naṃśatvaṃ nāma śaktīnāṃ sadālpāṃśa-prakāśitā |\npūrṇatvaṃ ca svacchayaiva nānā-śakti-prakāśitā // Lbh_1,5.89 //\nśaktir aiśvarya-mādhurya-kṛpā-tejo-mukhā guṇāḥ |\nśakter vyaktis tathāvyaktis tāratamyasya kāraṇam // Lbh_1,5.90 //\nśaktiḥ samāpi pūryādi-dāhe dīpāgni-puñjayoḥ |\nśītādy-ārti-kṣayenāgni-puñjād eva sukhaṃ bhavet // Lbh_1,5.91 //\nevam eva guṇādīnām āviṣkārānusārataḥ |\nbhava-dhvaṃsena saukhyaṃ syāt bhaktādīnāṃ yathāyatham // Lbh_1,5.92 //\nekatvaṃ ca pṛthaktvaṃ ca tathāṃśatvam utāṃśitā |\ntasminn ekatra nāyuktam acintyānanta-śaktitaḥ // Lbh_1,5.93 //\ntatraikatve'pi pṛthak prakāśitā, yathā śrī-daśame (10.69.2)--\ncitraṃ bataitad ekena vapuṣā yugapat pṛthak |\ngṛheṣu dvy-aṣṭa-sāhasraṃ striya eka udāvahat // Lbh_1,5.94 //\npṛthaktve'py ekarūpatāpattiḥ, yathā pādme -\nsa devo bahudhā bhūtvā nirguṇaḥ puruṣottamaḥ |\nekībhūya punaḥ śete nirdoṣo harir ādikṛt // Lbh_1,5.95 //\nyathā śrī-daśame (10.40.7) - yajanti tva-mayās tvāṃ vai bahu-mūrty-eka-mūrtikam // Lbh_1,5.96 //\nkaurme ca --\nasthūlaś cānaṇuś caiva sthūlo'ṇuś caiva sarvataḥ |\navarṇaḥ sarvataḥ proktaḥ śyāmo raktākta-locanaḥ |\naiśvarya-yogād bhagavān viruddhārtho'bhidhīyate // Lbh_1,5.97 //\ntathāpi doṣāḥ parame naivāhāryaḥ kathañcana |\nguṇā viruddhā apy ete samāhāryāḥ samantataḥ // Lbh_1,5.98 //\nśrī-ṣaṣṭha-skandhe [6.9.33-35] ca mitho viruddhācintya-śaktitvaṃ yathā gadyeṣu -\nduravabodha ivāyaṃ tava vihāra-yogo yad aśaraṇo'śarīra idam\nanavekṣitāsmat-samavāya ātmanaivāvikriyamāṇena sa-guṇam aguṇaḥ sṛjasi harasi\npāsi // Lbh_1,5.99 //\natha tatra bhavān kiṃ deva-dattavad iha guṇa-visarga-patitaḥ pāratantryeṇa svakṛta-kuśalākuśalaṃ phalam upādadāti | aho svid ātmārāma upaśama-śīlaḥ samañjasa-darśana upāste iti ha vāva na vidāmaḥ // Lbh_1,5.100 //\nna hi virodha ubhayaṃ bhagavaty aparigaṇita-guṇa-gaṇe īśvare anavagāhya-māhātmye'rvācīna-vikalpa-vitarka-vicāra-pramāṇābhāsa-kutarka-ś āstra-kalitāntaḥ-karaṇāśaya-duravagraha-vādināṃ vivādānavasare\nuparata-samasta-māyā-maye kevala evātma-māyām antardhāya ko nv artho\ndurghaṭa iva bhavati svarūpa-dvayābhāvāt sama-viṣama-matīnāṃ matam anusarasi\nyathā rajju-khaṇḍaḥ sarpādi-dhiyām // Lbh_1,5.101 //\nvinā śarīra-ceṣṭatvaṃ vinā bhūmyādi-saṃśrayam |\nvinā sahāyāṃs te karmāvikriyasya sudurgamam // Lbh_1,5.102 //\nukto guṇa-visargeṇa devāsura-raṇādikaḥ |\ntasmin patita āsaktaḥ pāratantryas tu tad bhavet |\nyadāśriteṣu deveṣu pāravaśyaṃ kṛpākṛtam // Lbh_1,5.103 //\ntena svakṛtam ātmīya-kṛtaṃ śubha-śubhetarat |\nsukha-duḥkhādi-rūpaṃ kiṃ phalaṃ svīkurute bhavān // Lbh_1,5.104 //\nātmārāmatayā kiṃvā tatrodāstetarām iti |\nna vidmaḥ kintu naivedaṃ viruddham ubhayaṃ tvayi // Lbh_1,5.105 //\ntatra hetur bhagavatīty ādi proktaṃ pada-dvayam |\ntathaiveśvara ity ādi-padānāṃ pañcakaṃ matam // Lbh_1,5.106 //\nbhagavattvena sārvajñaṃ sad-guṇatvaṃ tathānyataḥ |\nbrahmatvaṃ kevalatvena labhyate tatra ca sphuṭam // Lbh_1,5.107 //\nyadyapi brahmatā-hetoḥ sarvatra syāt taṭasthatā |\ntathāpy ādi-guṇa-dvayyā bhaved bhatānukūlatā // Lbh_1,5.108 //\nnanv ekasya svarūpasya dvairūpyaṃ katham ekadā |\ntatrāha arvācīneti tādṛśānāṃ hi vādinām |\nvivādasyānavasare tasya tāvad agocare // Lbh_1,5.109 //\nato'cintyātma-śaktiṃ tāṃ madhyekṛtyātra durghaṭaḥ |\nko nv arthaḥ syād viruddho'pi tathaivāsyā hy acintyatā |\nsā ca nānāviruddhānāṃ kāryāṇām āśrayān matā // Lbh_1,5.110 //\nśrutes tu śabda-mūlatvād iti ca brahma-sūtra-kṛt |\nacintyāḥ khalu ye bhāvā na tāṃs tarkeṇa yojayet |\niti skānda-vacas tac ca maṇyādiṣv api dṛśyate // Lbh_1,5.111 //\ntādṛśīṃ ca vinā śaktiṃ na sidhyet parameśatā |\nyataś cānavagāhyatvenāsya māhātmyam ucyate // Lbh_1,5.112 //\najñānam indra-jālaṃ vā vīkṣyate yatra kutracit |\nato na pāramaiśvaryaṃ tena tasya prasidhyati // Lbh_1,5.113 //\ntac ca tasya na hīty āha sphuṭaṃ coparatety adaḥ |\ntathā bhagavatīty ādi-padānāṃ ṣaṭ-tayasya ca |\nbhavet prayoga-tātparyam atra niṣphalam eva hi // Lbh_1,5.114 //\ntasmān na śāstra-yuktibhyām ubhayaṃ tad virudhyate |\ntathāpy uccāvaca-dhiyām anevaṃ-tattva-vedinām |\nmatānusārato bhāsi rajjūvat tvaṃ tathā tathā // Lbh_1,5.115 //\nnanu bhoḥ kevalaṃ jñānaṃ brahma syād bhagavān punaḥ |\nnānādharmeti tatrāpi svarūpa-dvaym īkṣyate ||\niti prāha svarūpeti tat-svarūpasya naiva hi |\nkadāpi dvaitam ekasya dharma-dvayam idaṃ dhruvam // Lbh_1,5.116 //\ntato virodhas tac-chakti-vilāsānāṃ yad īkṣyate |\ntad evācintyam aiśvaryaṃ bh”ṣaṇaṃ na tu dūṣaṇam // Lbh_1,5.117 //\niyam eva virodhoktis tṛtīye'pi ca dṛśyate ||\ndurgāśrayo 'thāri-bhayāt palāyanam |\nsvātman-rateḥ khidyati dhīr vidām iha // Lbh_1,5.118 //\ntat tan na vāstavaṃ cet syāt vidyāṃ buddhi-bhramas tadā |\nna syād evety acintyaiva śaktir līlāsu kāraṇam ||\nyathā yathā ca tasyecchā sā vyanakti tathā tathā // Lbh_1,5.119 //\nevaṃ prāsaṅgikaṃ procya prakṛtārtho nirūpyate |\nnanu yaḥ prakṛti-svāmī yo'ntaryāmī ca puruṣaḥ |\ntābhyām adhikatā nāsya kaṃsārer upapadyate // Lbh_1,5.120 //\ntathā hi śrī-prathame (1.3.1-5) --\njagṛhe pauruṣaṃ rūpaṃ bhagavān mahad-ādibhiḥ |\nsambhūtaṃ ṣoḍaśa-kalam ādau loka-sisṛkṣayā // Lbh_1,5.121 //\nyasyāmbhasi śayānasya yoga-nidrāṃ vitanvataḥ |\nnābhi-hradāmbujād āsīd brahmā viśva-sṛjāṃ patiḥ // Lbh_1,5.122 //\nyasyāvayava-saṃsthānaiḥ kalpito loka-vistaraḥ |\ntad vai bhagavato rūpaṃ viśuddhaṃ sattvam ūrjitam // Lbh_1,5.123 //\nsahasra-mauly-ambara-kuṇḍalollasat // Lbh_1,5.124 //\netan nānāvatārāṇāṃ nidhānaṃ bījam avyayam |\nyasyāṃśāṃśena sṛjyante deva-tiryaṅ-narādayaḥ // Lbh_1,5.125 //\natra kārikāḥ -\nādau sarvāvatārāgre bhagavān puruṣottamaḥ |\nmahat-tattvādibhiḥ kṛtvā bhuvanānāṃ sisṛkṣayā // Lbh_1,5.125 //\npauruṣaṃ puruṣākāram athavā puruṣābhidham |\nrūpam ānanda-cin-mūrtiṃ jagṛhe prādurācarat // Lbh_1,5.126 //\narthaḥ sambhūta-śabdasya samyak satyam itīratiḥ |\nsambhūtaṃ yuktam iti vā bhuvanānāṃ sisṛkṣayā |\nṣoḍaśaiva kalā yasmiṃs tat ṣoḍaśa-kalaṃ matam // Lbh_1,5.127 //\ntāḥ ṣoḍaśa-kalāḥ proktā vaiṣṇavaiḥ śāstra-darśanāt |\nśaktitvena ca tā bhakti-vivekādiṣu sammatāḥ // Lbh_1,5.128 //\nśrīr bhūḥ kīrtir ilā līlā kāntir vidyeti saptakam |\nvimalādyā navety etā mukhyāḥ ṣoḍaśa śaktayaḥ // Lbh_1,5.129 //\ntad idaṃ pauruṣaṃ rūpaṃ trividhaṃ pūrvam īritam |\ntatra procya mahat-sraṣṭṛ-rūpam aṇḍa-stham ucyate // Lbh_1,5.130 //\nyasyājāṇḍa-praveśena śayānasya tad ambhasi |\nnābhihradāmbujād āsīd iti suvyaktam eva hi // Lbh_1,5.131 //\nyasya nābhi-hradābjasyāvayavāḥ karṇikādayaḥ |\nsaṃsthānāny atra vidyā-sa-viśeṣās tais tu kalpitaḥ |\nlokānāṃ sarva-jagatāṃ vistāro vitatiḥ kila // Lbh_1,5.132 //\nsa śete yena rūpeṇa tac chuddhaṃ sattvam ūrjitam // Lbh_1,5.133 //\npaśyantīty-ādi-padyena tad evedaṃ viśiṣyate |\netad-rūpaṃ tu nānāvatārāṇām udayāspadam // Lbh_1,5.134 //\nyathaikādaśe (11.4.3) --\navāpa nārāyaṇa ādidevaḥ // Lbh_1,5.135 //\natra sārdha-kārikā -\nnārāyaṇo'tra parama-vyomeśānaḥ sa ātmanā |\npuṃsvarūpeṇa sṛṣṭais tair bhūtaiḥ sṛṣṭvā virāṭ-tanum |\nviṣṭaḥ svāṃśena tenaiva samprāptaḥ puruṣābhidhām // Lbh_1,5.136 //\nprastute tu kim āyātam ity āśaṅkya nigadyate |\nso'sya garbhodaśayyasya vilāso yaś caturbhujaḥ |\nśete praviśya lokābjaṃ viṣṇv-ākhyaḥ kṣīra-vāridhau // Lbh_1,5.137 //\nayaṃ ca sthāvarāntānāṃ syrādīnāṃ śarīriṇām |\nhṛdy-antaryāmitāṃ prāpto nānā-rūpa iva sthitaḥ // Lbh_1,5.138 //\ntṛtīyaṃ sarva-bhūta-stham iti viṣṇor yad ucyate |\nrūpaṃ sātvata-tantre tad-vilāso'syaiva sammataḥ // Lbh_1,5.139 //\n[* See above 1.2.9, quote from Sātvata-tantra.]\nataḥ kṣīrāmbudhes tīre kṛtopasthānakaḥ suraiḥ |\neṣa evāvatīrṇo'bhūt kṛṣṇākhya iti yujyate // Lbh_1,5.140 //\nathātra pūrva-pakṣe vaḥ siddhāntaḥ pratipadyate |\nyathā śrī-daśame teṣu sureṣv evāśarīragīḥ // Lbh_1,5.141 //\nvasudeva-gṛhe sākṣād bhagavān puruṣaḥ paraḥ |\njaniṣyate tat-priyārthaṃ sambhavantu sura-striyaḥ // Lbh_1,5.142 //\niti (BhP 10.1.23)\npuruṣasya paratvena sākṣāc ca bhagavān iti |\netasyaiva mahat-sraṣṭā so'ṃśa ity abhiviśrutaḥ // Lbh_1,5.143 //\natra śrī-svāmi-pādānām api sammatir īkṣyate |\nyad aṃśabhāgenety asya vyākhyāṃ kurvadbhir eva taiḥ ||\naṃśena bhāgo māyāyā yenety aṃśo'sya puruṣaḥ |\nbhāgo bhajanam ity evaṃ pūrṇatāsya sphuṭīkṛtā // Lbh_1,5.144 //\nkiṃ ca tatraiva devakyā kṛte stotre nirūpitam // Lbh_1,5.145 //\nyathā (10.85.31) --\nbhavanti kila viśvātmaṃs\ntaṃ tv ādyāhaṃ gatiṃ gatā // Lbh_1,5.146 //\natra kārikā -\nyasyāṃśaḥ puruṣasya syād aṃśaḥ prakṛtis tu sā |\ntasyā aṃśā guṇās teṣāṃ bhāgenāsyodbhavādayaḥ // Lbh_1,5.147 //\nkiṃ ca tatraiva (10.14.14)\nātmāsy adhīśākhila-loka-sākṣī |\ntac cāpi satyaṃ na tavaiva māyā // Lbh_1,5.148 //\njagat-trayeti padyena śrī-nārāyaṇatāṃ vadan |\nkṛṣṇasyātha svayaṃ dṛṣṭvā paramaiśvaryam adbhutam ||\nparyāptyājāṇḍa-niyutaṃ svayaṃ bhītibharākulaḥ |\nnārāyaṇas tvaṃ nety āha sāparādha ivātmabhūḥ // Lbh_1,5.149 //\nhe adhīśety ajāṇḍaugha-sthitāntaryāmi-puruṣāḥ |\nīśās tebhyo'dhiko'dhīśo hi yataḥ sarva-dehinām ||\nsamaṣṭīnāṃ savikuṇṭha-jīvānāṃ tvaṃ prakāśakaḥ |\nteṣām akhila-lokānāṃ sākṣī draṣṭāpy asi svayam // Lbh_1,5.150 //\nato yo narabhū-nīrāyaṇān nārāyaṇaḥ smṛtaḥ |\nsa te'ṅgam aṃśaḥ pūrṇasya cini-māyā-śakti-vaibhavaiḥ |\ncātuṣpādikam aiśvaryaṃ tava tasya tu pādikam // Lbh_1,5.151 //\nviṣṭabhyāham idaṃ kṛtsnam ekāṃśeneti te vacaḥ |\ntac cāṃśatvaṃ bhavet satyaṃ virāḍvan na tu māyikam // Lbh_1,5.152 //\nśrī-brahma-saṃhitāyāṃ (5.48) -\njīvanti loma-vilajā jagad-aṇḍa-nāthāḥ |\ngovindam ādi-puruṣaṃ tam ahaṃ bhajāmi // Lbh_1,5.153 //\nataḥ puruṣa evāsya kṛṣṇasyāṃśo bhaved yadi |\ntad-vilāsas tu nitarāṃ bhavet kṣīrābdhi-nāyakaḥ // Lbh_1,5.154 //\nnanu dvitīya-skandhe tu yo'vatīrṇo yadoḥ kule |\nkiṃ vidhātrā sa hi sita-kṛṣṇa-keśatayoditaḥ // Lbh_1,5.155 //\ntathā hi (2.7.26)\nkleśa-vyayāya kalayā sita-kṛṣṇa-keśaḥ |\nkarmāṇi cātma-mahimopanibandhanāni // Lbh_1,5.156 //\nmaivaṃ bhoḥ śrūyatām asya padyasārtho vidhīyate |\nkalayā śilpa-naipuṇya-viśeṣa-vidhinā sitāḥ |\nbaddhāḥ kṛṣṇā atiśyāmāḥ keśā yeneti vigrahaḥ |\nsa evetyasya vaidagdhī-viśeṣotkarṣa īritaḥ // Lbh_1,5.157 //\nkiṃvā yaḥ kalayāṃśena syāt sita-śyāma-keśakaḥ |\nsa evātrāvatīrṇo'bhūt śrī-līlā-puruṣottamaḥ // Lbh_1,5.158 //\nmārkaṇḍeyena vajrāya viṣṇudharmottare sphuṭam |\nlayābdhistho'niruddho'yaṃ pitā te iti kīrtitam // Lbh_1,5.159 //\ntatra vajra-praśnaḥ - (1.79.1)\nkas tv asau bāla-rūpeṇa kalpānteṣu punaḥ punaḥ |\ndṛṣṭo yo na tvayā jñātas tatra kautūhalaṃ mama // Lbh_1,5.160 //\nmārakaṇḍeyottaram - (1.79.2-3)\nbhūyo bhūyas tva asau dṛṣṭo mayā devo jagat-patiḥ |\nkalpa-kṣaye na vijñātaḥ sa mayā mohitena vai // Lbh_1,5.161 //\nkalpa-kṣaye vyatīte tu taṃ tu devaṃ pitāmahāt |\naniruddhaṃ vijānāmi pitaraṃ te jagat-patim // Lbh_1,5.162 //\nanyathā munivarṣe'yam avadiṣyad idaṃ tadā |\ntaṃ śrī-kṛṣṇaṃ vijānāmi prapitāmaham eva te // Lbh_1,5.163 //\nataḥ keśāvatāratva-bhramo'py ārāt parāhataḥ // Lbh_1,5.164 //\nnanv astu puruṣādibhyaḥ śraiṣṭhyaṃ tasyāgha-vidviṣaḥ |\nkintu śrī-vāsudevo'tra sarvaiśvarya-niṣevitaḥ |\ntripāt-pāda-vibhūtyoś ca nānā-rūpa iva sthitaḥ ||\nkvacin nava-ghana-śyāmaḥ kvacij jāmbunada-prabhaḥ ||\nmahā-vaikuṇṭha-nāthasya vilāsatvena viśrutaḥ |\nparamātmā bala-jñāna-vīrya-tejobhir anvitaḥ // Lbh_1,5.165 //\nmahāvasthākhyayā khyātaṃ yad-vyūhānāṃ catuṣṭayam |\ntasyādyo'yam tathopāsyaś citte tad-adhidaivatam |\ntathā viśuddha-sattvasya yaś cādhiṣṭhānam ucyate // Lbh_1,5.166 //\nnijāṃśo yasya bhagavān śrī-saṅkarṣaṇa īṣyate |\nyasya saṅkarṣaṇo vyūho dvitīya iti sammataḥ |\njīvaś ca syāt sarva-jīva-prādurbhāvāspadatvataḥ // Lbh_1,5.167 //\nupāsyo'yam ahaṅkāre śeṣa-nyasta-nijāṃśakaḥ ||\nsmarārāter adharmasya sarpāntaka-sura-dviṣām |\nantaryāmitvam āsthāya jagat-saṃhāra-kārakaḥ // Lbh_1,5.168 //\nvyūhas tṛtīyaḥ pradyumno vilāso yasya viśrutaḥ |\nyaḥ pradyumno buddhi-tattve buddhimadbhir upāsyate ||\nstuvatyā ca śriyā devyā niṣevyate ilāvṛte |\nśuddha-jāmbunada-prakhyaḥ kvacin nīla-ghana-cchaviḥ ||\nnidānaṃ viśva-sargasya kāma-nyasya-nijāṃśakaḥ |\nvidheḥ prajāpatīnāṃ rāgināṃ ca smarasya ca |\nantaryāmitvam āpannaḥ sargaṃ samyak karoty asau // Lbh_1,5.169 //\nvyūhas turyo'niruddhākhyo vilāso yasya śasyate |\nyo'niruddho manas-tattve manīṣibhir upāsyate ||\nnīla-jīmūta-saṅkāśo viśva-rakṣaṇa-tatparaḥ |\ndharmasyāyaṃ manūnāṃ ca devānāṃ bhūbhujāṃ tathā |\nantaryāmitvam āsthāya kurute jagataḥ sthitim // Lbh_1,5.170 //\nmokṣadharme tu manasaḥ syāt pradyumno'dhidaivatam |\naniruddhas tv ahaṅkārasyeti tatraiva kīrtitam // Lbh_1,5.171 //\nsarveṣāṃ pañcarātrāṇām apy eṣā prakriyā matā // Lbh_1,5.172 //\npādme tu parama-vyomnaḥ pūrvādye dik-catuṣṭaye |\nvāsudevādayo vyūhaś catvāraḥ kathitāḥ kramāt // Lbh_1,5.173 //\ntathā pāda-vibhūtau ca nivasanti kramādi me |\njalāvṛti-stha-vaikuṇṭha-sthita vedavatī-pure ||\nsatyordhve vaiṣṇave loke nityākhye dvārakā-pure |\nśuddhodād uttare śveta-dvīpe cairāvatī-pure |\nkṣīrāmbudhi-sthitānte kroḍa-paryaṅka-dhāmani // Lbh_1,5.174 //\nsātvatīye kvacit tantre nava vyūhāḥ prakīrtitāḥ |\ncatvāro vāsudevādyā nārāyaṇa-nṛsiṃhakau ||\nhayagrīvo mahā-kroḍo brahmā ceti navoditāḥ |\ntatra brahmā tu vijñeyaḥ pūrvokta-vidhayā hariḥ // Lbh_1,5.175 //\nkintu vyūhās tu catvāro rājad-bhuja-catuṣṭayāḥ |\najasra-paramaiśvaryam arṣādāpairbhūṣitāḥ // Lbh_1,5.176 //\natrāpi vāsudevo'yaṃ sampūrṇānanda-samplavaḥ |\naiśvaryādau nirviśeṣaḥ parama-vyoma-nāyakāt |\nādyānām api sarveṣām ādibhūtaḥ suparvaṇām // Lbh_1,5.177 //\nity āśaṅke sa evāyaṃ kṛṣṇākhyaḥ sann avātarat |\nvāsudevatayā yasmāt sarvatraiṣa suviśrutaḥ // Lbh_1,5.178 //\nnaivaṃ yuktaṃ śṛṇu tataḥ samādhānaṃ vidhīyate |\nādya-vyūhād api śreṣṭhaḥ kathyate devakī-sutaḥ // Lbh_1,5.179 //\ntathā śrī-daśame - ete cāṃśakalāḥ puṃsaḥ kṛṣṇas tu bhagavān svayam // Lbh_1,5.180 //\natra kārike -\npuṃ-nāmnaḥ puruṣasyaite śrī-varāha-ṛṣādayaḥ |\naṃśāḥ atrāvatārāḥ syuḥ kumārādyāḥ kalā matāḥ ||\ntu-bhinnopakrame kṛṣṇo bhagavān puruṣottamaḥ |\nsvayam ity apayātāsya vāsudevāvatāratā // Lbh_1,5.181 //\nśrī-daśame caivam evoktam (10.14.2) -\nsvecchāmayasya na tu bhūtamayasya ko'pi |\nneśe mahi tv avasituṃ manasā'ntareṇa\nsākṣāt tavaiva kim utātma-sukhānubhūteḥ // Lbh_1,5.182 //\ndevaḥ sva-nāmni deveti khyātaṃ yasya vapuḥ sa hi |\nvyūhānām ādimo vāsudevo deva-vapur mataḥ ||\ntato'pi mahi māhātmyaṃ sākṣād evātra te sataḥ |\nko vidhātāpy avasituṃ jñātuṃ neśe'smi na kṣamaḥ |\nkim utāho ātma-sukhānubhūter brahma-rūpataḥ // Lbh_1,5.183 //\nevam artho'sya padyasya kaimutya-nyāya-saṃsthitaḥ // Lbh_1,5.184 //\nnyūne'dhike ca kaimutyaṃ tatra nyūne bhaved yathā |\nkaustubhas tu mahā-tejāḥ sūrya-koṭi-śatād api |\nayaṃ kim uta vaktavyaṃ pradīpād dīptimān iti // Lbh_1,5.185 //\nathādhike yathā dhvāntaiḥ śakyo dīpo'pi nārditum |\nsa tu mārtaṇḍa-koṭībhiḥ sama`y kim uta kaustubhaḥ // Lbh_1,5.186 //\nato nyūnād api nyūne kaimutyam iha tu sthitam // Lbh_1,5.187 //\nmayy evānugraho yasyety anugraha-bharo yataḥ |\nmayy eva vihito bhūyān apūrvāścarya-darśanāt // Lbh_1,5.188 //\nsvecchāmayasya bhaktānāṃ kāmāyākhila-karmaṇaḥ |\nna tu bhūtamayasyeti puruṣatvaṃ ca khaṇḍitam |\nyad eṣa sarva-jīvānāṃ puruṣaḥ paramāśrayaḥ // Lbh_1,5.189 //\nāntareṇa niruddhena manasety ekatānatā |\njñātuṃ syān mahimā śakyo yadyapy ebhir viśeṣaṇaiḥ |\njñātuṃ tathāpi neśe'smīty acintyaiśvaryatoditā // Lbh_1,5.190 //\njānatā vāsudevāc ca brahmataś cādhikādhikam |\nmāhātmyaṃ kṛṣṇa-candrasya viriñcena samarthitam // Lbh_1,5.191 //\nato manv-akṣara-manor dhyāne svāyambhuvāgame |\ncatvāro vāsudevādyāḥ kṛṣṇasyāvṛtir īritāḥ // Lbh_1,5.192 //\nkramādi-dīpikāyāṃ ca vasv-akṣara-manor vidhau |\ngokuleśāvṛtitvena vāsudevādayo matāḥ // Lbh_1,5.193 //\nnanu śraiṣṭhyaṃ mukundasya brahmato yujyate katham |\nyad brahma śrībhāgaator aikyam eva prasidhyate // Lbh_1,5.194 //\npuruṣaṃ paramātmā ca brahma ca jñānam ity api |\nsa eko bhagavān eva śāstreṣu bahudhocyate // Lbh_1,5.195 //\ntathā ca skānde --\nbhagavān paramātmeti procyate'ṣṭāṅga-yogibhiḥ |\nbrahmety upaniṣan-niṣṭhair jñānaṃ ca jñāna-yogibhiḥ // Lbh_1,5.196 //\nśrī-prathame ca (1.2.11) -\nvadanti tat tattva-vidas tattvaṃ yaj jñānam advayam |\nbrahmeti paramātmeti bhagavān iti śabdyate // Lbh_1,5.197 //\nsatyam uktaṃ śṛṇu tatas tṛtīye kāpilaṃ vacaḥ // Lbh_1,5.198 //\nyathā (3.32.33) -\nyathendriyaiḥ pṛthag-dvārair artho bahu-guṇāśrayaḥ |\neko nāneyate tadvad bhagavān śāstra-vartmabhiḥ // Lbh_1,5.199 //\ntat tat śrī-bhagavaty eva svarūpaṃ bhuvi vidyate |\nupāsanānusāreṇa bhāti tat-tad-upāsake // Lbh_1,5.200 //\nyathā rūpa-rasādīnāṃ guṇānām āśrayaḥ sadā |\nkṣīrādir eka evārtho jñāyate bahudhendriyaiḥ // Lbh_1,5.201 //\ndṛśā śuklo rasanayā madhuro bhagavāṃs tathā |\nupāsanābhir bahudhā sa eko'pi pratīyate // Lbh_1,5.202 //\njihvayaiva yathā grāhyaṃ mādhuryaṃ tasya nāparaiḥ |\nyathā cakṣur-ādīni gṛhṇanty arthaṃ nijaṃ nijam // Lbh_1,5.203 //\ntathānyā bāhya-karaṇa-sthānīyopāsanākhilā |\nbhaktis tu cetaḥ sthānīyā tat tat sarvārhta-lābhataḥ // Lbh_1,5.204 //\niti pravara-śāstreṣu tasya brahma-svarūpataḥ |\nmādhuryādi-guṇādhikyāt kṛṣṇasya śreṣṭhatocyate // Lbh_1,5.205 //\ntathā ca śrī-daśame (10.14.6-7)\ntathāpi bhūman mahimā-guṇasya te\navikriyā svānubhavād arūpato\nhy ananya-bodhyātmatayā na cānyathā // Lbh_1,5.206 //\nguṇātmanas te 'pi guṇān vimātuṃ;\nhitāvatīrṇasya ka īśire 'sya |\nkālena yair vā vimitāḥ sukalpair;\nbhū-pāṃśavaḥ khe mihikā dyubhāsaḥ // Lbh_1,5.207 //\nnanu prākṛta-rūpatvān mṛga-tṛṣṇopamā-juṣām |\nguṇānāṃ gaṇanā na syād iti kātra vicitratā // Lbh_1,5.208 //\nmaivaṃ guṇānām etasya prākṛtatvaṃ na vidyate |\nteṣāṃ svarūpa-bhūtatvāt sukharūpatvam eva hi // Lbh_1,5.209 //\ntathā ca brahma-tarke -\nguṇaiḥ svarūpa-bhūtais tu guṇy asau harir īśvaraḥ |\nna viṣṇor na ca muktānāṃ kvāpi bhinno guṇo mataḥ // Lbh_1,5.210 //\nsa śuddhaḥ sarva-śuddhebhyaḥ pumān ādyaḥ prasīdatu // Lbh_1,5.211 //\ntathā ca tatraiva (6.5.79)\nbhagavac-chabda-vācyāni vinā heyair guṇādibhiḥ // Lbh_1,5.212 //\npādme ca (6.255.39-40) -\nyo'sau nirguṇa ity uktaḥ śāstreṣu jagad-īśvaraḥ |\nprākṛtair heya-saṃyuktair guṇair hīnatvam ucyate // Lbh_1,5.213 //\nprathame ca (1.16.30) --\nprārthyā mahattvam icchadbhir na viyanti sma karhicit // Lbh_1,5.214 //\nataḥ kṛṣṇo'prākṛtānāṃ guṇānāṃ niyutāyutaiḥ |\nviśiṣṭo'yaṃ mahāśaktiḥ pūrṇānanda-ghanākṛtiḥ // Lbh_1,5.215 //\nbrahma-nidharmakaṃ vastu nirviśeṣam amūrtikam |\niti sūryopamasyāsya kathyate tat prabhopamam // Lbh_1,5.216 //\ntathā ca śrī-gītāsu (14.26-27) -\nmāṃ ca yo 'vyabhicāreṇa bhaktiyogena sevate |\nsa guṇān samatītyaitān brahmabhūyāya kalpate // Lbh_1,5.217 //\nśāśvatasya ca dharmasya sukhasyaikāntikasya ca // Lbh_1,5.218 //\nsa brahma-bhāvam āsādya līlāvigraham āśrayam |\nmānānanda-ghanaṃ premṇā bhajed ity ayam āśrayaḥ // Lbh_1,5.219 //\nbhakter avyabhicārāyāḥ prema-sevaiva yat phalam |\nkevalaṃ brahma-bhāvas tu vidveṣeṇāpi labhyate // Lbh_1,5.220 //\nnanu te yādavasyāsya bhajanād brahmatā katham |\nity āha brahmaṇo hīti hi yato'haṃ puras tava ||\nsthito'yaṃ vividhānanda-pūrṇa-cid-ghana-vigrahaḥ |\nbrahmaṇaś cit-svarūpasya pratiṣṭhā paramāśrayaḥ |\nravis tejo-ghanākāraḥ karaughasya yathā bhavet // Lbh_1,5.221 //\navyayenāmṛteneha nitya-muktir udīryate |\nśāśvatena tu dharmeṇa bhagavad-dharma ucyate // Lbh_1,5.222 //\naikāntika-sukhenātra prema-bhakti-rasotsavaḥ |\nyena mokṣa-sukhasyāpi tiraskāro vidhīyate // Lbh_1,5.223 //\nkiṃ ca brahma-saṃhitāyām (5.40) -\ngovindam ādi-puruṣaṃ tam ahaṃ bhajāmi // Lbh_1,5.224 //\nniṣkalādi-svarūpaṃ tat brahmāṇḍārbuda-koṭiṣu |\nvibhūtibhir dharādyābhir bhinnaṃ bhedam upāgatam ||\nsadā prabhāva-yuktasya brahma yasya prabhā bhavet |\ntaṃ govindaṃ bhajāmīti padyasyārthaḥ sphuṭīkṛtaḥ // Lbh_1,5.225 //\nnanu bhos tava bhāvo'yaṃ jñāta eva mayā dhruvam |\nparavyoma-pateḥ śaurir avatāras tayocyate // Lbh_1,5.226 //\njanmādi-līlā-prākaṭyāt avatāratayāpy asau |\nprokto vilāsa eva syāt sarvotkarṣātibhūmataḥ // Lbh_1,5.227 //\nyaḥ para-vyoma-nāthaḥ syād asamānordha-vaibhavaḥ |\nloka-sṛṣṭeḥ purā brāhme kalpe yaḥ parameṣṭhine |\nmahāvaikuṇṭha-lokasthaṃ svam ātmānam adarśayat // Lbh_1,5.228 //\ntathā hi śrī-dvitīya-skandhe (2.9.9-16) --\ntasmai sva-lokaṃ bhagavān sabhājitaḥ\nsandarśayām āsa paraṃ na yat-param\nsva-dṛṣṭavadbhir puruṣair abhiṣṭutam // Lbh_1,5.229 //\nsattvaṃ ca miśraṃ na ca kāla-vikramaḥ |\nanuvratā yatra surāsurārcitāḥ // Lbh_1,5.230 //\nśyāmāvadātāḥ śata-patra-locanāḥ piśaṅga-vastrāḥ surucaḥ supeśasaḥ |\npraveka-niṣkābharaṇāḥ suvarcasaḥ |\nparisphurat-kuṇḍala-mauli-mālinaḥ // Lbh_1,5.231 //\nlasad-vimānāvalibhir mahātmanām |\nsavidyud abhrāvalibhir yathā nabhaḥ // Lbh_1,5.232 //\nkaroti mānaṃ bahudhā vibhūtibhiḥ |\npreṅkhaṃ śritā yā kusumākarānugair\nvigīyamānā priya-karma gāyatī // Lbh_1,5.233 //\ndadarśa tatrākhila-sātvatāṃ patiṃ\nśriyaḥ patiṃ yajña-patiṃ jagat-patim |\nsva-pārṣadāgraiḥ parisevitaṃ vibhum ||\nkirīṭinaṃ kuṇḍalinaṃ catur-bhujaṃ\npītāṃśukaṃ vakṣasi lakṣitaṃ śriyā ||\nadhyarhaṇīyāsanam āsthitaṃ paraṃ\nvṛtaṃ catuḥ-ṣoḍaśa-pañca-śaktibhiḥ |\nyuktaṃ bhagaiḥ svair itaratra cādhruvaiḥ\nsva eva dhāman ramamāṇam īśvaram // Lbh_1,5.234 //\nyad yataḥ param utkṛṣṭaṃ padam anyan na hi kvacit |\nsaṅkleśāḥ pañcavidyādyā vimoho nirvivekatā ||\nsādhvasaṃ pātato bhītir na santy etāni yatra tam |\nsva-dṛṣṭam ātmanaḥ sākṣāt kāras tadvadbhir īḍitam // Lbh_1,5.235 //\nrajas tamaś ca no yatra sattvaṃ sadhryak tayor na ca |\nguṇā yatra prakṛtijā na satnīti pradarśitam ||\nna kāla-vikramo yatra sarva-vidhvaṃsa-kāritā |\nparaṃ mūlam anarthānāṃ yatra māyaiva nāsti hi ||\napare tatra kim uta vikārā mahad-ādayaḥ |\nato vaikuṇṭha-lokasya kathitā nitya-siddhatā // Lbh_1,5.236 //\nharer anuvratā yatra śyāmāruṇa-harit-sitāḥ |\ntat-tad-varṇam upāsyeśaṃ tat-sārūpyam upāgatāḥ |\nathavā nitya-siddhatvāt tad-rucām apy anāditā // Lbh_1,5.237 //\nśrīḥ sampad-rūpiṇī mūrtā yatra padmāṃśa-sambhavā |\nmānaṃ sevāṃ racayati vividhābhir vibhūtibhiḥ ||\nkusumākāra-śabdena ṛtūnām adhipo mataḥ |\ntena tasyānugair grīṣma-varṣādyair ṛtubhiś ca yā ||\nviśeṣād gīyamānāpi priyakarmaiva gāyatī |\nśatrantena padenātra tiṅ-antā lakṣitā kriyā // Lbh_1,5.238 //\ntatreśvaraṃ dadarśāsau kathambhūtaṃ dṛg-āsavam |\nsāndrānandair dṛśāṃ suṣṭhu mādakatvāt sa āsavaḥ // Lbh_1,5.239 //\npītāṃśuka-padenāsya dhvanyate śyāma-varṇatā // Lbh_1,5.240 //\nadhyarhaṇīya-śabdena mahā-yogākhya-pīṭhakam |\nśrī-pādmottara-khaṇḍoktam atraivāgre pravakṣyate // Lbh_1,5.241 //\ncatasro hlādinī-kīrti-karuṇā-tuṣṭayaḥ smṛtāḥ |\nśaktayaḥ ṣoḍaśātraiva pūryam eva pradarśitāḥ // Lbh_1,5.242 //\nvidyāyāḥ pañca-parvāṇi sāṅkhyādīny atra pañca ca // Lbh_1,5.243 //\ntāni pañcarātre --\nsāṅkhya-yogau tu vairāgyaṃ tapo bhaktiś ca keśave |\npañca-parveti vidyeyaṃ yayā vidvān hariṃ viśet // Lbh_1,5.244 //\nity etābhir vṛtaṃ pañca-viṃśatyā śaktibhiḥ sadā |\nbhagair aiśvarya-dharmādyaiḥ svaira-sādhāraṇodayaiḥ ||\nitaratra viriñcy-ādāv adhruvair assthiraiḥ kṛśaiḥ |\nsva eva dhāmni vaikuṇṭhe ratiṃ vidadhataṃ sadā |\nkiṃ vā svarūpa-bhūtatvāt śriyas tasyāḥ svadhāmatā // Lbh_1,5.245 //\ntathā ca bhārgava-tantre -\nśakti-śaktimatoś cāpi na vibhedaḥ kathañcana |\navibhinnāpi svecchādi-śabdair api vibhāṣyate ||\niti // Lbh_1,5.246 //\nkiṃ ca pādmottara-khaṇḍe (6.255.57-64)\npradhāna-parama-vyomnor antare virajā nadī |\nvedāṅgasvedajanita-toyaiḥ prasrāvitā śubhā // Lbh_1,5.247 //\ntasyāḥ pāre para-vyomni tripād-bhūtaṃ sanātanam |\namṛtaṃ śāśvataṃ nityam anantaṃ paraṃ padam ||\nśuddha-sattva-mayaṃ divyam akṣaraṃ brahmaṇaḥ padam ||\naneka-koṭi-sūryāgni-tulya-varcasam avyayam ||\nsarva-vedamayaṃ śubhraṃ sarva-pralaya-varjitam |\nhiraṇmayaṃ mokṣapadaṃ brahmānanda-sukhāhvayam ||\nsamānādhikya-rahitam ādy-anta-rahitaṃ śubham ||\ntejasāty-adbhutaṃ ramyaṃ nityam ānanda-sāgaram |\nevam ādi-guṇopetaṃ tad viṣṇoḥ paramaṃ padam ||\nyad gatvā na nivartante tad dhāma paramaṃ hareḥ // Lbh_1,5.248 //\ntad viṣṇoḥ paramaṃ dhāma śāśvataṃ nityam acyutam |\nna hi varṇayituṃ śakyaṃ kalpa-koṭi-śatair api // Lbh_1,5.249 //\ntatraivāgre (6.256.9-21) -\nmahātmano mahābhāgā bhagavat-pāda-sevakāḥ // Lbh_1,5.250 //\ntad viṣṇoḥ paramaṃ dhāma yānti prema-sukha-pradam |\nnānā-janapadākīrṇaṃ vaikuṇṭhaṃ tad dhareḥ padam |\nprakāraiś ca vimānaiś ca saudhai ratnamayair vṛtam // Lbh_1,5.251 //\ntan madhye nagarī divyā sāyondhyeti prakīrtitā |\nmaṇi-kāñcana-citrāḍhya-prākārais toraṇair vṛtā |\ncaturdvāra-samāyuktā ratna-gopura-saṃvṛtā // Lbh_1,5.252 //\ncaṇḍādi-dvāra-pālaiś ca kumudādyaiḥ surakṣitā |\ncaṇḍa-pracaṇḍau prāg-dvāre yāmye bhadra-subhadrakau |\nvāruṇyāṃ jaya-vijayau saumye dhātṛ-vidhātarau // Lbh_1,5.253 //\nkumudaḥ kumudākṣaś ca puṇḍarīko'tha vāmanaḥ |\nśaṅku-karṇaḥ sarva-netraḥ sumukhaḥ supratiṣṭhitaḥ |\nete dik-patayaḥ proktāḥ pūryām atra śubhānane // Lbh_1,5.254 //\nkoṭi-vaiśvānara-prakhya-gṛha-paṅktirbhir āvṛtā |\nārūḍha-yauvanair nityair divya-nārī-narair yutā // Lbh_1,5.255 //\nantaḥpuras tu devasya madhye pūryā manoharam |\nmaṇi-prākāra-saṃyuktaṃ vara-toraṇa-śobhitam |\nvimānair gṛhamukhyaiś ca prāsādair bahubhir vṛtam |\ndivyāpasarogaṇaiḥ strībhiḥ sarvataḥ samalaṅkṛtam // Lbh_1,5.256 //\nmadhye tu maṇḍapaṃ divyaṃ rājasthānaṃ mahotsavam |\nmāṇikya-stambha-sahasra-juṣṭaṃ ratna-mayaṃ śubham |\nnitya-muktaiḥ samākīrṇaṃ sāma-gānopaśobhitam // Lbh_1,5.257 //\nmadhye siṃhāsanaṃ ramyaṃ sarva-veda-mayaṃ śubham |\ndharmādidaivatair nityair vṛtaṃ vedamayātmakaiḥ |\ndharma-jñāna-mahaiśvarya-vairāgyaiḥ pāda-vigrahaiḥ // Lbh_1,5.258 //\ntatraiva (6.256.23-54) -\nvasanti madhyame tatra vahni-sūrya-sudhāṃśavaḥ |\nkūrmaś ca nāgarājaś ca vainateyas trayīśvaraḥ ||\nchandāṃsi sarva-mantrāś ca pīṭha-rūpatvam āsthitāḥ |\nsarvākṣaramayaṃ divyaṃ yoga-pīṭham iti smṛtam // Lbh_1,5.259 //\ntan-madhye'ṣṭa-dalaṃ padmam udayārka-sama-prabham |\ntan-madhye karṇikāyāṃ tu sāvitryāṃ śubha-darśane |\nīśvaryā saha deveśas tatrāsīnaḥ paraḥ pumān // Lbh_1,5.260 //\nindīvara-dala-śyāmaṃ sūrya-koṭi-sama-prabhaḥ |\nyuvā kumāraḥ snigdhāṅgaḥ komalāvayavair yutaḥ // Lbh_1,5.261 //\nprabuddha-puṇḍarīkākṣaḥ subhrū-latāyugāṅkitaḥ // Lbh_1,5.262 //\nsunāsaḥ sukapolāḍhyaḥ suśobha-mukha-paṅkajaḥ |\nmuktāphalābhadastāḍhyaḥ susmitādhara-vidrumaḥ // Lbh_1,5.263 //\ntaruṇāditya-varṇābhyāṃ kuṇḍalābhyāṃ virājitaḥ // Lbh_1,5.264 //\nsusnigdha-nīla-kuṭila-kuntalair upaśobhitaḥ |\nmandāra-pārijātāḍhyaḥ -kavarī-kṛta-keśavān // Lbh_1,5.265 //\nprātar udyat-sahasrāṃśu-nibha-kaustubha-śobhitaḥ |\nhāra-svarṇa-sragāsakta-kambu-grīva-virājitaḥ // Lbh_1,5.266 //\nsiṃha-skandha-nibhaiḥ proccaiḥ pīnair aṃsair virājitaḥ |\npīna-vṛttāyata-bhujaiś caturbhir upaśobhitaḥ // Lbh_1,5.267 //\naṅgulīyaiś ca kaṭakaiḥ keyūrair upaśobhitaḥ |\nbālārka-koṭi-saṅkāśaiḥ kaustubhādyaiḥ subhūṣaṇaiḥ |\nvirājita-mahā-vakṣā vana-mālā-vibhūṣitaḥ // Lbh_1,5.268 //\nvidhātur janana-sthāna-nābhi-paṅkaja-śobhitaḥ |\nbālātapa-nibha-ślakṣṇa-pīta-vastra-samanvitaḥ // Lbh_1,5.269 //\nnānā-ratna-vicitrāṅghri-kaṭakābhyāṃ virājitaḥ |\nsajyotsna-candra-pratima-nakha-paṅktibhir āvṛtaḥ // Lbh_1,5.270 //\nkoṭi-kandarpa-lāvaṇyaḥ saundarya-nidhir acyutaḥ |\ndivya-candana-liptāṅgo vana-mālā-vibhūṣitaḥ ||\nśaṅkha-cakra-gṛhītābhyām udbāhubhyāṃ virājitaḥ |\nvaradābhaya-hastābhyām itarābhyāṃ tathaiva ca // Lbh_1,5.271 //\nvāmāṅka-saṃsthitā devī mahā-lakṣmīr maheśvarī |\nhiraṇya-varṇā hariṇī suvarṇa-rajata-srajā // Lbh_1,5.272 //\nsarva-lakṣaṇa-sampannā yauvanārambha-vigrahā |\nratna-kuṇḍala-saṃyuktā nīlākuñcita-śīrṣajā // Lbh_1,5.273 //\ndivya-candana-liptāṅgī divya-puṣpopaśobhitā |\nmandāra-ketakī-jātī-puṣpāñcita-sukuntalā // Lbh_1,5.274 //\nsubhrūḥ sunāsā suśroṇī pīnonnata-payodharā |\nparipūrṇendu-saṅkāśa-susmitānana-paṅkajā // Lbh_1,5.275 //\ntaruṇāditya-varṇābhyāṃ kuṇḍalābhyāṃ virājitā |\ntapta-kāñcana-varṇābhā tapta-kāñcana-bhūṣaṇā // Lbh_1,5.276 //\nhastaiś caturbhiḥ saṃyuktā kanakāmbuja-bhūṣitā |\nhāra-keyūra-kaṭakair aṅgurīyaiś ca bhūṣitā // Lbh_1,5.277 //\ngṛhīta-mātuluṅgākhya-jāmbūnada-karāñcitā // Lbh_1,5.278 //\nevaṃ nityānapāyinyā mahālakṣmyā maheśvaraḥ |\nmodate parama-vyomni śāśvate sarvadā prabhuḥ // Lbh_1,5.279 //\npārśvayor avanī-līle samāsīne śubhānane |\naṣṭa-dikṣu dalāgreṣu vimalādyāś ca śaktayaḥ // Lbh_1,5.280 //\nvimalotkarṣiṇī jñānā kriyā yogā tathaiva ca |\nprahvī satyā tatheśānā mahiṣyaḥ paramātmanaḥ ||\ngṛhītvā cāmarān divyān sudhākara-sama-prabhān |\nsarva-lakṣaṇa-sampannā modante patim acyutam // Lbh_1,5.281 //\ndivyāpsarogaṇāḥ pañca-śata-saṅkhyāś ca yoṣitaḥ |\nantaḥpura-nivāsinyaḥ sarvābharaṇa-bhūṣitāḥ ||\npadma-hastāś ca tāḥ sarvāḥ koṭi-vaiśvānara-prabhāḥ |\nsarva-lakṣaṇa-sampannāḥ śītāṃśu-sadṛśānanāḥ |\ntābhiḥ parivṛto rājā śuśubhe paramaḥ pumān // Lbh_1,5.282 //\nananta-vihagādhīśa-senāny-ādyaiḥ sureśvaraiḥ |\nanyaiḥ parijanair nityair muktaiś ca parisaṃvṛtaḥ |\nmodate ramayā sārdhaṃ bhogaiśvaryaiḥ paraḥ pumān // Lbh_1,5.283 //\narthataḥ śabdataś cātra yat punaḥ punar ucyate |\ntad-asambhāya-vastutvāt pratītyai hetuvādinām // Lbh_1,5.284 //\nśrīśa-niśvāsa-rūpāṇāṃ vedānāṃ tatra mūrtatā |\ntatas tad-aṅgato jātāḥ svedāḥ parama-pāvanāḥ // Lbh_1,5.285 //\ntripād-vibhūter dhāmatvāt tripādbhūtaṃ tu tat padam |\nvibhūtir māyikī sarvā proktā pādātmikā yataḥ // Lbh_1,5.286 //\namṛtaṃ suṣṭhu madhuraṃ śāśvatas tu muhur navam |\nśuddha-sattvas tu tat proktaṃ sattvam aprākṛtaṃ tu tat |\nnityākṣarādi-śabdais tu ṣaḍ-bhāva-parivarjanam // Lbh_1,5.287 //\nkiṃ cānutthāpitānām api kārikāḥ -\nādyam āvaraṇaṃ dikṣu pūrvādiṣu kilāṣṭasu |\nvyūhair lakṣmyādi-sahitair vāsudevādibhir matam // Lbh_1,5.288 //\npūryo lakṣmyāḥ sarasvatyā rateḥ kānter anukramāt |\nvidikṣu parama-vyomna āgneyyādiṣu kīrtitāḥ // Lbh_1,5.289 //\nkeśavādyair iha caturviṃśatyā tu dvitīyakam |\naṣṭāsu kila kāṣṭhāsu teṣāṃ jñeyaṃ trayaṃ trayam // Lbh_1,5.290 //\ndaśabhir matsya-kūrmādyair daśa-dikṣu tṛtīyakam // Lbh_1,5.291 //\nśaṅkha-padma-nidhibhyāṃ ca turyam aṣṭāsu dikṣv idam // Lbh_1,5.292 //\nṛg-vedādi-catuṣkeṇa sāvitryā garuḍena ca |\ntathādharma-sakhābhyāṃ ca pañcamaṃ pūrvavan matam // Lbh_1,5.293 //\nśaṅkha-cakra-gadā-padma-khaḍga-śārṅga-halais tathā |\nmūṣaleṇa ca ṣaṣṭhaṃ syād indrādyai saptamaṃ tathā // Lbh_1,5.294 //\nsādhyā marud-gaṇais caiva viśvadevās tathaiva ca |\nnityāḥ sarve pare dhāmni ye cānye tridivaukasaḥ |\nte vai prākṛtanāke'smin na nityās tridiveśvarāḥ // Lbh_1,5.295 //\nvāsudevādi-mūrtīnāṃ saptates tu caturyujaḥ |\nlokās tu tāvat-saṅkhyākāḥ pare dhāmni cakāsati // Lbh_1,5.296 //\ntriṣu puṃso'vatāreṣu rudrāt padmabhavāt tathā |\nbhṛgvādikṛtanirdhārād viṣṇur eva mahattamaḥ ||\nkiṃ punaḥ puruṣas tatra vāsudevo'tra kintarām |\ntatrāpi kintamāṃ so'yaṃ mahā-vaikuṇṭhanāyakaḥ // Lbh_1,5.297 //\nsadāśivākhyo yaḥ śambhuḥ sa caiśānyāvṛtir matā // Lbh_1,5.298 //\nato bruve'nayoḥ prāyo vailakṣaṇyaṃ dvayor na hi |\ndīpottha-dīpa-tulyatvāt syād vilāsa-vilāsinoḥ // Lbh_1,5.299 //\nmaivaṃ vādīr mahāvādin adhunā tvam apeśalaḥ |\ngahanaiśvarya-vijñāna-rasāsvādayor asi // Lbh_1,5.300 //\nsarva-vedāntataḥ sāraṃ veda-kalpataroḥ phalam |\nśrī-bhāgavatam evātra pramāṇaṃ sarvato varam // Lbh_1,5.301 //\ntathā hi śrī-tṛtīye (3.2.21)\nkirīṭa-koṭy-eḍita-pāda-pīṭhaḥ // Lbh_1,5.302 //\nvidyete nānyasāmyātiśayau yatreti vigrahe |\nsarvebhyas tat-svarūpebhyaḥ kṛṣṇotkarṣa-nirūpaṇāt |\nādhikyaṃ parama-vyoma-nāthād apy asya darśitam // Lbh_1,5.303 //\nsvayaṃ-padena cāsyānya-nairapekṣam udīritam // Lbh_1,5.304 //\nrāmo'py adhika-sāmyābhyāṃ mukta-dhāmety avādi yat |\ntatra svayaṃ-padābhāvāt kṛṣeenaikyena tasya tat |\nnara-līlādi-sādharmyāt preṣṭhaṃ rūpaṃ tad asya yat // Lbh_1,5.305 //\ntathā hi brahmāṇḍe śrī-kṛṣṇa-vākyam -\nantaraṅga-svarūpā me matsya-kūrmādayas tv amī |\nsarvātmanāyam atrāpi śrīmad-daśarathātmajaḥ // Lbh_1,5.306 //\nsvayaṃ tv asāmyātiśayaḥ kṛṣṇas tu bhagavān svayam |\nity asya paramaiśvarya-viśeṣasyānuvarṇane |\npadasya svayam ity asya dviruktir bodhayaty asau |\nkṛṣṇasyānya-svarūpaikyāt ādhikyaṃ neti sarvathā // Lbh_1,5.307 //\ntry-adhīśa iti goloka-mathurā-dvārakābhidham |\nyat pada-tritayaṃ tasya so'dhipatvād adhīśvaraḥ |\ntrayāṇām uparīśo'yaṃ try-adhīśa iti vā smṛtaḥ // Lbh_1,5.308 //\nsvārājya-lakṣmyā tatrāpi prāpta-sarva-samīhitaḥ |\nsvenātmanā svayā vāṅ-bhūtayā śakti-varyayā |\nrājatīti svarāṭ tasya bhāvaḥ svārājyam ucyate ||\ntad eva lakṣmīḥ sarvātiśāyinī sampad etayā |\nāptāḥ samastāḥ kāmā yaṃ kāmāḥ preṣṭhārtha-siddhayaḥ // Lbh_1,5.309 //\ncireti tu cirāyuṣkā lokapāḥ padmajādayaḥ |\nteṣāṃ kirīṭa-koṭībhir mukuṭānāṃ śatārbudhaiḥ |\nīḍite saṃstute pāda-pīṭhe yasyeti vigrahaḥ // Lbh_1,5.310 //\nhīrādi-ratna-mukuṭaiḥ pāda-pīṭābhighaṭanāt |\njanitena svanaughena bāḍham utprekṣitā stutiḥ // Lbh_1,5.311 //\nsva-sva-karmaṇy avasthityā tais tair brahmādi-lokapaiḥ |\nājñāpālanam evāsya baler haraṇam ucyate // Lbh_1,5.312 //\nathātra prakriyā khyātā paruāṇy eṣā vilikhyate // Lbh_1,5.313 //\nbrahmāṇḍānām anantānāṃ prāyo nānāvidhātmanām |\nvṛndāni bhagavac-chaktau vicitrāṇi cakāsati // Lbh_1,5.314 //\nśata-koṭi-pramāṇāni yojanānāṃ tu kānicit |\najāṇḍāni virājante śakti-vaicitryato hareḥ // Lbh_1,5.315 //\nkānicic ca nikharveṇa teṣāṃ padmāyutena ca |\ntat-parārdha-śatenāpi vistṛtāni tu kānicit // Lbh_1,5.316 //\nmadhye teṣām ajāṇḍeṣu keṣucid viṃśatiḥ kṛtā |\nbhuvanānāṃ ca pañcāśat kutracit sapatatis tathā |\nśataṃ sahasram ayutaṃ lakṣaṃ kvacana rājati // Lbh_1,5.317 //\nbrahmādyā lokapās teṣu nānā-rūpāś cakāsati |\nparamardhi-sahasreṇa sevyamānāḥ samantataḥ ||\nkvacid indrādayas teṣu mahākalpa-śatāyuṣaḥ |\nmahākalpa-parārdhāyur-bhājo brahmādayas tathā // Lbh_1,5.318 //\nte te brahma-sureśādyāḥ kathitāś ciralokapāḥ |\nstutāṅghri-pīṭhaḥ kṛṣṇo'yaṃ teṣāṃ mukuṭa-koṭibhiḥ // Lbh_1,5.319 //\nekadā dvārakā-puryāṃ sudharmāyāṃ murāntake |\nvirājati tam āgatya dvārādhyakṣo nyavedayat |\ndidṛkṣr deva-pādābjaṃ brahmā dvāre'vatiṣṭhate // Lbh_1,5.320 //\nāgataḥ katamo brahmā dvārīti paripṛccha tam |\nity acyuta-giraṃ śṛṇvan etya dvārādhipaḥ punaḥ ||\npṛṣṭvā brahmānam āgatya kṛṣṇāgre ca tam abravīt |\nāgataḥ sanakādīnāṃ janakaś caturānanaḥ // Lbh_1,5.321 //\nānayeti harer vācā tena brahmā praveśitaḥ |\npraṇaman daṇḍavat pṛṣṭaḥ kṛṣṇena kim ihāgataḥ |\ntvam iti prāha taṃ brahmā devāgamana-kāraṇam |\nvakṣye paścād yadātthādya brahmā karama ity adaḥ |\njñātum icchāmi tan nātha brahmā nānyo'sti mad yataḥ // Lbh_1,5.322 //\natha smitvā mukundena dvāravatyāṃ drutaṃ tadā | smṛtvā brahmāṇḍa-koṭibhyo loka-pālāḥ samāgatāḥ |\naṣṭavakrāś catuḥṣaṣṭhi-vaktrāḥ śata-mukhās tathā |\nsahasra-vaktrā lakṣāsyāḥ koṭi-vaktrā viriñcayaḥ |\nrudrāś ca viṃśati-mukhās tathā pañcāśad-ānanāḥ |\nśata-vaktrāḥ sahasrāsyā lakṣa-bāhu-śiro-bhṛtaḥ ||\npurandarāś ca lakṣālakṣā niyutākṣās tathāpare |\napare loka-pālāś ca vividhākṛti-bhūṣaṇāḥ ||\nkṛṣṇasya purataḥ prāptāḥ pāda-pĪṭham avānaman |\ntān dṛṣṭvā vismayāt tasmin unmamāda caturmukhaḥ // Lbh_1,5.323 //\nviṣṇu-dharmottare proktaṃ sarve brahmāṇḍa-maṇḍalāḥ |\ndeśato jīvataś cāpi tulya-rūpa bhavanty amī // Lbh_1,5.324 //\neka-rūpās tathaivāṇḍāḥ sarva eva nareśvara |\ntulya-deśa-vibhāgāś ca tulyajantava eva ca // Lbh_1,5.325 //\nvirodhe'tra samutpanne samādhānaṃ vidhīyate // Lbh_1,5.326 //\nyataḥ śrī-kaurme -\nvirodho vākyayor yatra nāprāmāṇyaṃ tad iṣyate |\nyathāviruddhatā ca syāt tathārthaḥ kalpyate tayoḥ // Lbh_1,5.327 //\nyugapat sakalāṇḍāni jātu saṃharate hariḥ // Lbh_1,5.328 //\ntathā hi śrī-viṣṇu-dharmottare (1.77.9) -\nanantāni tavoktāni yāny aṇḍāni mayā purā |\nsarvāṇi tāni saṃhṛtya sama-kālaṃ jagat-patiḥ |\nprakṛtau tiṣṭhati tadā sā rātris tasya kīrtitā // Lbh_1,5.329 //\nataḥ saṃhṛtya sarvāṇi punar aṇḍāny asau sṛjan |\nviṣamāṇi sṛjej jātu kadācic ca samāny api // Lbh_1,5.330 //\nity aupodghātikaṃ procya prakṛtaṃ parilikhyate // Lbh_1,5.331 //\nkiṃ ca tatraiva (3.2.12) -\nparaṃ padaṃ bhūṣaṇa-bhūṣaṇāṅgam // Lbh_1,5.332 //\nyad bimbaṃ martya-līlānāṃ bhaved aupāyikaṃ param |\npūrva-padya-sthitaṃ bimbaṃ yat-padenānukṛṣyate // Lbh_1,5.333 //\nsvasya devādi-līlābhyo martya-līlā manoharāḥ // Lbh_1,5.334 //\ndhvanyate bimba-śabdena sad-guṇāvali-śālinām |\nsakala-sva-sva-rūpāṇāṃ mūlatvaṃ tasya sarvathā // Lbh_1,5.335 //\natas tad eva niḥśeṣa-guṇa-rūpāspadatvaḥ |\nvicitra-nara-līlānām atiyogyam udīryate // Lbh_1,5.336 //\nsvayogamāyā cic-chaktir balaṃ tasyāḥ samarthatā |\netad-darśayatā sākṣāt-kurvatā prakaṭīkṛtam ||\naho madīya-cic-chakteḥ prabhāvaṃ paśyatādbhutam |\ndivyātidivya-lokeṣu yad-gandho'pi na sambhavet |\ntaj-jagan-mohanaṃ rūpaṃ yayāviṣkṛtam īdṛśam |\nsva-yoga-māyety ādyasya bhāvo'yam iti gamyate // Lbh_1,5.337 //\nsvasyātmano'pi parama-vyomeśādyātma-darśinaḥ |\nvismāpanaṃ naavoddāma-camatkṛtikaraṃ param // Lbh_1,5.338 //\nsaubhagardhir mahāścarya-saundarya-paramāvadhiḥ |\ntasyāḥ paraṃ padaṃ nityotkarṣa-sampad-varāspadam // Lbh_1,5.339 //\nyat tu kaustubha-mīnendra-kuṇḍalādyaṃ hi bhūṣaṇam |\ntasyāpi bhūṣaṇāny aṅgāny asyeti sati vigrahe |\ntasya śrī-vigrahasyedam asamordhatvam īritam // Lbh_1,5.340 //\nsac-cid-ānanda-sāndratvāt dvayor evāviśeṣataḥ |\naupacārika evātra bhedo'yaṃ deha-dehinoḥ // Lbh_1,5.341 //\ntathā ca śrī-kaurme - deha-dehi-bhidā cātra neśvare vidyate kvacit // Lbh_1,5.342 //\nkiṃ ca śrī-daśame śrī-pura-strīṇām uktau (10.44.14) -\ngopyas tapaḥ kim acaran yad amuṣya rūpaṃ\nlāvaṇya-sāram asamordham ananya-siddham |\ndṛgbhiḥ pibanty anusavābhinavaṃ durāpam\nekānta-dhāma yaśasaḥ śriya aiśvarasya // Lbh_1,5.343 //\ntathā hi śrī-baladevaṃ prati śrī-kṛṣṇoktau (10.15.8) -\npāda-spṛśo drumalatāḥ karajābhimṛṣṭāḥ |\nnadyo'drayaḥ khaga-mṛgāḥ sadayāvalokair\ngopyo'ntareṇa bhujayor api yat-spṛhā śrīḥ // Lbh_1,5.344 //\natra kārikāḥ --\ntat-stave hariṇārabdhe nijokarṣāvasāyinam |\ntam ālocya tato rāmam apadiśya vyadhāyi saḥ // Lbh_1,5.345 //\nato'tra naiva tātparyaṃ rāmotkarṣānuvarṇane |\nsakhya-bhāvāt tadā rāme narmaṇaivedam īritam // Lbh_1,5.346 //\nbhujāntaraṃ tu vakṣas te tena dhanyā vrajāñganāḥ |\nyat-spṛhā vakṣase yasmai śrīr apy ācarati spṛhām // Lbh_1,5.347 //\nyat-spṛhaiva paraṃ tasyā na tu tat-prāpti-yogyatā // Lbh_1,5.348 //\nsadā vakṣaḥ-sthalasthāpi vaikuṇṭeśitur indirā |\nkṛṣṇoraḥ-spṛhayāsyaiva rūpaṃ vivṛṇute'dhikam // Lbh_1,5.349 //\npaurāṇikam upākhyānam atra saṅkṣipya likhyate // Lbh_1,5.350 //\nśrīḥ prekṣya kṛṣṇa-saundaryaṃ tatra lubdhā tatas tapaḥ |\nkurvatīṃ prāha tāṃ kṛṣṇaḥ kiṃ te tapasi kāraṇam ||\nvijihīrṣe tvayā goṣṭhe gopī-rūpeti sābravīt |\ntad durlabham iti proktā lakṣmīs taṃ punar abravīt ||\nsvarṇa-rekheva te nātha vastum icchāmi vakṣasi |\nevam astv iti sā tasya tad-rūpā vakṣasi sthitā // Lbh_1,5.351 //\nyathoktaṃ śrī-daśame nāgapatnībhiḥ (10.16.36) -\nvihāya kāmān suciraṃ dhṛta-vratā // Lbh_1,5.352 //\nnāmno'pi mahimetasya sarvato'dhika īryate // Lbh_1,5.353 //\nyathā śrī-brahmāṇḍe -\nsahasra-nāmnāṃ puṇyānāṃ trir āvṛtya tu yat phalam |\nekāvṛttyā tu kṛṣṇasya nāmaikaṃ tat prayacchati // Lbh_1,5.354 //\nskānde ca -\nsakṛd api parigītaṃ śraddhayā helayā vā\nbhṛgu-vara nara-mātraṃ tārayet kṛṣṇa-nāma ||\niti // Lbh_1,5.355 //\nataḥ svayaṃ-padādibhyo bhagavān kṛṣṇa eva hi |\nsvayaṃ-rūpa iti vyaktaṃ śrīmad-bhāgavatādiṣu // Lbh_1,5.356 //\nyathoktaṃ śrī-brahma-saṃhitāyāṃ (5.1, 5.39)\nanādir ādir govindaḥ sarva-kāraṇa-kāraṇam // Lbh_1,5.357 //\nkṛṣṇaḥ svayaṃ samabhavat paramaḥ pumān yo\ngovindam ādi-puruṣaṃ tam ahaṃ bhajāmi // Lbh_1,5.358 //\ntasmāt parama-vaikuṇṭha-nātho'py asya vilāsakaḥ // Lbh_1,5.359 //\nato militvā śrutibhiḥ sva-sāro yaḥ stavaḥ kṛtaḥ |\ntat tātparya-kṛtī kṛṣṇam eva devarṣir ānamat // Lbh_1,5.360 //\nnamas tasmai bhagavate kṛṣṇāya ityādi // Lbh_1,5.361 //\nnanv eṣa dvāparasyānte prādurbhūto yadūdvahaḥ |\nsa vaikuṇṭheśvaro'hādis tad-vilāsaḥ kathaṃ bhavet // Lbh_1,5.362 //\nmaivam asyādi-śūnyasya janma-līlāpy anādikā |\nsvacchandato mukundena prākaṭyaṃ nīyate muhuḥ // Lbh_1,5.363 //\ntathā ca śrī-tṛtīye (3.2.15)\nabhyardyamāneṣv anukampitātmā |\nhy ajo 'pi jāto bhagavān yathāgniḥ // Lbh_1,5.364 //\nsve bhaktāḥ sve ca te śānta-rūpāś cety atra vigrahaḥ |\nśāntis tan-niṣṭhatā buddheḥ śāntās tan-niṣṭha-buddhayaḥ // Lbh_1,5.365 //\nteṣu sūra-sutādyeṣu nandādiṣu ca sādhuṣu |\nitarais tad-viruddhais tu kaṃsādyair asurādibhiḥ ||\nsvarūpaiḥ suṣṭhv arūpair ity arūpatvaṃ virūpatā |\nghorātivikaṭākārair ity arthaḥ sphuṭam īritaḥ // Lbh_1,5.366 //\nabhyardyamāneṣv abhitaḥ kriyamāṇamahāritṣu |\nanukampāyutamanāḥ pare māyānvayojjhitāḥ |\ngolokamukhyā avare māyikājāṇḍa-maṇḍalāḥ |\npareṣām avareṣāṃ ca teṣām īśo'dhināyakaḥ // Lbh_1,5.367 //\nsyur mahānto'tiparama-mahattamatayā smṛtāḥ |\nte paravyoma-nāthaś ca vyūhāś ca vasu-saṅkhyakāḥ // Lbh_1,5.368 //\nvāsudevādayo vyūhāḥ paravyomeśvarasya ye |\ntebhyo'py utkarṣabhājo'mī kṛṣṇa-vyūhāḥ satāṃ matāḥ ||\nity ete parama-vyoma-nātha-vyūhaiḥ sahaikatām |\nsvavilāsair ihābhyetya prādurbhāvam upāgatāḥ // Lbh_1,5.369 //\naṃśās tasyāvatārā ye prasiddhāḥ puruṣādayaḥ |\ntathā śrī-jānakī-nātha-nṛṣiṃha-kroḍa-vāmanāḥ |\nnārāyaṇo nara-sakhā hayaśīrṣājitādayaḥ // Lbh_1,5.370 //\nebhir yuktaḥ sadā yogam avāpyayan avasthitaḥ // Lbh_1,5.371 //\nato vṛndāvane tat-tal-līlā-prakaṭatekṣate // Lbh_1,5.372 //\nvaikuṇṭheśvara-līlātra darśitā yā viriñcaye |\nseśvarāṇām ajāṇḍānāṃ koṭir vṛndāvane'dbhutā |\nsaiva jñeyā yataḥ svāṃśa-dvāraivāsau prakāśitā // Lbh_1,5.373 //\nvāsudevādi-līlās tu mathurā dvārakādiṣu |\ntat-tad-rūpair vrajāntas tu bālyehābhiś ca darśitāḥ |\nyathā śrī-dāmni tārkṣyatvaṃ prāpte so'pi caturbhujaḥ |\nādityeṣv atha labdheṣu babhau dvādaśabhir bhujaiḥ // Lbh_1,5.374 //\ntathā sāṅkarṣaṇī līlā daitya-saṃhārakāpi ca |\nmūrtayo māthure bhānti śrī-pradyumnī̀aniruddhayoḥ |\nyāḥ śrī-gopāla-tāpanyāṃ vārāhādiṣu ca śrutaḥ // Lbh_1,5.375 //\nevaṃ puruṣa-līlānāṃ prākaṭyam iha māthure |\nananta-śāyi-rūpābhiḥ kriyate suṣṭhu mūrtibhiḥ // Lbh_1,5.376 //\nyadā yadā ca sā līlā kṛṣṇena prakaṭīkṛtā |\nbhavvet tat-tad-upākhyānaṃ purāṇeṣv iti viśrutam // Lbh_1,5.377 //\nyāni rāmādi-rūpāṇi prāduścakre svakeliṣu |\ntāny ādhiṣṭhāna-rūpeṇa rājante'dyāpi māthure // Lbh_1,5.378 //\ngo-parārdha-payaḥ-pūrair janitaḥ kṣīra-vāridhiḥ |\nmamanthājitarūpas taṃ gopair devāsurīkṛtaiḥ // Lbh_1,5.379 //\nateva brahmāṇḍe -\nyo vaikuṇṭhe caturbāhur bhagavān puruṣottamaḥ\nya eva śvetadvīpeśo naro nārāyaṇaś ca yaḥ |\nsa eva vṛndāvana-bhū-vihārī nanda-nandanaḥ // Lbh_1,5.380 //\netasyaivāpare'nantā avatārā manoharāḥ |\nmahāgner iha yadvat syur ulkāḥ śata-sahasraśaḥ |\ntatraiva līnā ekatvaṃ vrajeyus te harau tathā // Lbh_1,5.381 //\niti siddhā prabhor asya mahad-aṃśais tu yuktatā // Lbh_1,5.382 //\nateva purāṇādau kecin nara-sakhyātmatām |\nmahendrānujatāṃ kecit kecit kṣīrābdhi-śāyitām |\nsahasra-śīrṣatāṃ kecit kecid vaikuṇṭha-nāthatām |\nbrūyuḥ kṛṣṇasya munayas tat-tad-vṛttānta-gāminaḥ // Lbh_1,5.383 //\nupodghātaṃ samāpyātha prakṛtaṃ likhyate punaḥ // Lbh_1,5.384 //\najo janma-vihīno'pi jāto janmāvirācarat // Lbh_1,5.385 //\nnanv ekasya kilājatvaṃ janmitvaṃ ca virudhyate |\nity āśaṅkyāha bhagavān acintyaiśvarya-vaibhavaḥ // Lbh_1,5.386 //\ntatra tatra yathā vahnis tejo-rūpeṇa sann api |\njāyate maṇi-kāṣṭhāder hetuṃ kañcid avāpya saḥ ||\nanādim eva janmādi-līlām eva tathādbhutam |\nhetunā kenacit kṛṣṇaḥ prāduṣkuryāt kadācana // Lbh_1,5.387 //\nsva-līlā-kīrti-vistārāt lokeṣv anujighṛkṣutā |\nasya janmādi-līlānāṃ prākaṭye hetur uttamaḥ // Lbh_1,5.388 //\ntathā bhayaṅkarataraiḥ pīḍyamāneṣu dānavaiḥ |\npriyeṣu karuṇāpy atra hetur ity uttameva hi // Lbh_1,5.389 //\nbhūmi-bhāāpahārāya brahmādyais tridaśeśvaraiḥ |\nabhyarthanaṃ tu yat tasya tad bhaved ānuṣaṅgikam // Lbh_1,5.390 //\nced adyāpi didṛkṣeran utkaṇṭhārtā nija-priyāḥ |\ntāṃ tāṃ līlāṃ tataḥ kṛṣṇo darśayet tān kṛpā-nidhiḥ // Lbh_1,5.391 //\nkair api prema-vaivaśya-bhāgbhir bhāgavatottamaiḥ |\nadyāpi dṛśyate kṛṣṇaḥ krīḍan vṛndāvanāntare // Lbh_1,5.392 //\nkiṃ cāsya pārṣadādīnām apy uktā nitya-mūrtitā |\ntasyeśvareśitur nity-mūrtitve kā vicitratā // Lbh_1,5.393 //\ntathāpi śuṣka-vādaika-niṣṭhānāṃ hetu-vādinām |\ntuṣṇīmbhāvāya vacanaṃ purāṇāder vilikhyate // Lbh_1,5.394 //\ntathā hi, śrī-bhāgavate brahma-stutau (10.14.22) -\nmāyāt udyad api yat sad ivāvabhāti // Lbh_1,5.395 //\nśrī-brahmāṇḍe ca -\nanādeyam aheyaṃ ca rūpaṃ bhagavato hareḥ |\nāvirbhāva-tirobhāvāv asyokte graha-mocane // Lbh_1,5.396 //\nnityāvatāro bhagavān nity-mūrtir jagat-patiḥ |\nnitya-rūpo nitya-gandho nityaiśvarya-sukhānubhūḥ // Lbh_1,5.397 //\npādme śrī-vyāsāmbarīṣa-saṃvāde śrī-kṛṣṇaṃ prati śrī-vyāsa-vacanam (4.73.12-3)\ntvām ahaṃ draṣṭum icchāmi cakṣurbhyāṃ madhusūdana |\nyat tat satyaṃ paraṃ brahma jagad-yoniṃ jagat-patim |\nvadanti veda-śirasaś cakṣuṣaṃ nātha me'stu tat // Lbh_1,5.398 //\nśrī-kṛṣṇa-vākyam - (PadmaP 4.73.17-19) -\ntato'paśyam ahaṃ bhūpa bālaṃ kālāmbuda-prabham |\ngopa-kanyāvṛtaṃ gopaṃ hasantaṃ gopa-bālakaiḥ |\nkadamba-mūla āsīnaṃ pīta-vāsasam acyutam // Lbh_1,5.399 //\ntatraivāgre (4.73.23-25) -\ntato mām āha bhagavān vṛndāvana-caraḥ svayam |\nyad idaṃ me tvayā dṛṣṭaṃ rūpaṃ divyaṃ sanātanam |\nniṣkalaṃ niṣkriyaṃ śāntaṃ sac-cid-ānanda-vigraham |\npūrṇaṃ padma-palāśākṣaṃ nātaḥ parataraṃ mama // Lbh_1,5.400 //\nidam eva vadany ete vedāḥ kāraṇa-kāraṇam |\nsatyaṃ vyāpi parānandaṃ cid-ghanaṃ śāśvataṃ śivam // Lbh_1,5.401 //\nśrī-vāsudevopaniṣadi (3.5) -\nmad-rūpam advayaṃ brahma madhyādy-anta-vivarjitam |\nsva-prabhaṃ sac-cid-ānandaṃ bhaktyā jānāti cāvyayam // Lbh_1,5.402 //\nnanv arūpaḥ kṛṣṇo dṛśyo māyika-rūpataḥ // Lbh_1,5.403 //\ntathāpi mokṣa-dharme śrī-bhagavad-vacanaṃ yathā (MBh 12.326.42-3)\netat tvayā na vijñeyaṃ rūpavān iti dṛśyate |\nicchan muhūrtān naśyeyam īśo 'haṃ jagato guruḥ // Lbh_1,5.404 //\nsarvabhūtaguṇair yuktaṃ naivaṃ tvaṃ jñātum arhasi // Lbh_1,5.405 //\nanāma-rūpa evāyaṃ bhagavān harir īśvaraḥ |\nakarteti ca yo vedaiḥ smṛtibhiś cābhidhīyate // Lbh_1,5.406 //\natra samādhānaṃ yathā śrī-vāsudevādhyātme -\naprasiddhes tad-guṇānām anāmāsau prakīrtitaḥ |\naprākṛtatvād arūpasyāpy arūpo'sāv udīryate ||\nsambandhena pradhānasya harer nāsty eva kartṛtā |\nakartāram ataḥ prāhuḥ purāṇaṃ taṃ purāvidaḥ // Lbh_1,5.407 //\nataś ca mokṣadharmīya-vacanaṃ yogyam eva tat // Lbh_1,5.408 //\nrūpīti hetor dṛśyeta yathaiva prākṛto janaḥ |\ntathāsau dṛśyata iti tvayā mā sma vicāryatām // Lbh_1,5.409 //\nity uktvā svasya rūpitve'py adṛśyatvam udīritam |\ntato nija-svarūpasyāprākṛtatvaṃ ca darśitam // Lbh_1,5.410 //\ntad-darśane tv akuṇṭhātmā mamecchaiva ca kāraṇam |\nity āhecchan muhūrtād ity ardha-padyaṃ svayaṃ punaḥ |\nnaśyeyam ity adṛśyaḥ syāṃ yato naśira-darśane // Lbh_1,5.411 //\ntathāpi bhūta-guṇavattvena māṃ tvaṃ yad-īkṣase |\neṣā māyā mayā sṛṣṭā naivaṃ tvaṃ jñātum arhasi // Lbh_1,5.412 //\nmāyā-śabdena kutrāpi cic-chaktir abhidhīyate // Lbh_1,5.423 //\nsvarūpa-bhūtayā nitya-śaktyā māyākhyayā yutaḥ |\nato māyāmayaṃ viṣṇuṃ pravadanti sanātanam ||\nity eṣā darśitā madhvācāryair bhāṣye nije śrutiḥ // Lbh_1,5.414 //\ntatra svecchaika-prakāśatvaṃ mokṣa-dharme (MBh 12.323.11, 13, 15-16, 18) [* Alternative numbering. 12.338.13-20.]\nprītas tato 'sya bhagavān devadevaḥ purātanaḥ |\nsākṣāt taṃ darśayām āsa so 'dṛśyo 'nyena kena cit // Lbh_1,5.415 //\nbṛhaspatis tataḥ kruddhaḥ sruvam udyamya vegitaḥ ākāśaṃ ghnan sruvaḥ pātai roṣād aśrūṇy avartayat // Lbh_1,5.416 //\nudyatā yajñabhāgā hi sākṣāt prāptāḥ surair iha |\nkimartham iha na prāpto darśanaṃ sa harir vibhuḥ // Lbh_1,5.417 //\ntataḥ sa taṃ samuddhūtaṃ bhūmipālo mahān vibhuḥ |\nprasādayām āsa muniṃ sadasyās te ca sarvaśaḥ // Lbh_1,5.418 //\naroṣaṇo hy asau devo yasya bhāgo 'yam udyataḥ |\nna sa śakyas tvayā draṣṭum asmābhir vā bṛhaspate |\nyasya prasādaṃ kurute sa vai taṃ draṣṭum arhati // Lbh_1,5.419 //\ntatraikatadvita-trita-vākyaṃ (Mbh 12.338.25-27 or 323.23) --\natha vratasyāvabhṛte vāg uvācāśarīriṇī |\nsnigdha-gambhīrayā vācā praharṣaṇa-karī vibhoḥ ||\n[* Alternative reading --\ntato vratasyāvabhṛthe vāg uvācāśarīriṇī |\nsutaptaṃ vas tapasviprāḥ prasannenāntar ātmanā ||]\nyūyaṃ jijñāsavo bhaktāḥ kathaṃ drakṣyatha taṃ prabhum // Lbh_1,5.420 //\ntataḥ svayaṃ prakāśatva-śaktyā svecchā-prakāśayā |\nso'bhivyakto bhavet netre na netra-viṣayatvataḥ // Lbh_1,5.421 //\nyathā, śrī-nārāyaṇādhyātme -\nnityāvyakto'pi bhagavān īkṣyate nija-śaktitaḥ |\ntām ṛte paramātmānaṃ kaḥ paśyetām itaṃ prabhum // Lbh_1,5.422 //\nsaccidānanda-rūpatvāt syāt kṛṣṇo'dhokṣajo'py asau |\nnija-śakteḥ prabhāvena svaṃ bhaktān darśayet prabhuḥ // Lbh_1,5.423 //\nya eva vigraho vyāpī paricchinnaḥ sa eva hi |\nekasyaivaikadā cāsya dvirūpatvaṃ virājate // Lbh_1,5.424 //\nyathā śrī-daśame (10.9.13-14) -\nna cāntar na bahir yasya na pūrvaṃ nāpi cāparam |\npūrvāparaṃ bahiś cāntar jagato yo jagac ca yaḥ ||\ntaṃ matvātmajam avyaktaṃ martya-liṅgam adhokṣajam |\ngopikolūkhale dāmnā babandha prākṛtaṃ yathā // Lbh_1,5.425 //\nanena padya-yugmena vraja-rāja-sutasya hi |\ndāma-bandhana-belāyām eva vyaktā dvirūpatā // Lbh_1,5.426 //\ntathaiva ca purāṇeṣu śrīmad-bhāgavatādiṣu |\nśrūyate kṛṣṇa-līlānāṃ nityatā sphuṭam eva hi // Lbh_1,5.427 //\nyathā ca, śrī-prathame śrī-dvārakā-vāsi-vacanam (1.10.26) -\naho alaṃ ślāghyatamaṃ yadoḥ kulam\naho alaṃ puṇyatamaṃ madhor vanam |\nyad eṣa puṃsām ṛṣabhaḥ śriyaḥ patiḥ\nsva-janmanā caṅkramaṇena cāñcati // Lbh_1,5.428 //\nañcatīti padaṃ vartamāna-kālopapādakam |\ndvārakā-vāsinām uktau līlānāṃ vakti nityatām // Lbh_1,5.429 //\nśrī-daśame śrī-śukoktau (10.90.48) -\nvraja-pura-vanitānāṃ vardhayan kāma-devam // Lbh_1,5.430 //\nśrī-skānde śrī-mathurā-khaṇḍe śrī-yudhiṣṭhiraṃ prati śrī-nārada-vākyam -\nvatsair vatsatarībhiś ca sākaṃ krīḍati mādhavaḥ |\nvṛndāvanāntaragataḥ sarāmo bālakair vṛtaḥ // Lbh_1,5.431 //\nyad-ānayos tu saṃvādo dvāravatyāṃ haris tadā |\ntathāpi vartamānatvenoktis tan naity avācikā // Lbh_1,5.432 //\npādme pātāla-khaṇḍe śrī-pārvatīṃ prati śrī-rudra-vākyam -\naho madhu-purī dhanyā yatra tiṣṭhati kaṃsahā |\ntatra devā muniḥ sarve vāsam icchanti sarvadā // Lbh_1,5.433 //\nlīlā-parikarā goṣṭha-janāḥ syur yādavās tathā |\ndevāś ca brahma-jambhāri-kuvera-tanayādayaḥ |\nnāradādyāś ca danuja-nāga-yakṣādayaś ca te // Lbh_1,5.434 //\nprakaṭāprakaṭā ceti līlā seyaṃ dvidhocyate // Lbh_1,5.435 //\nsadānantaiḥ prakāśaiḥ svair līlābhiś ca sa dīvyati |\ntatraikena prakāśena kadācit jagad-antare |\nsahaiva sva-parīvārair janmādi kurute hariḥ // Lbh_1,5.436 //\nkṛṣṇa-bhāvānusāreṇa līlākhyā śaktir eva sā |\nteṣāṃ parikarāṇāṃ ca taṃ taṃ bhāvaṃ vibhāvayet // Lbh_1,5.437 //\nprapañca-gocaratvena sā līlā prakaṭā smṛtā |\nanyās tv aprakaṭā bhānti tādṛśyas tad-agocarāḥ // Lbh_1,5.438 //\ntatra prakaṭa-līlāyām eva syātāṃ gamāgamau |\ngokule mathurāyāṃ ca dvāravatyāṃ ca śārṅgiṇaḥ // Lbh_1,5.439 //\nyās tatra tatrāprakaṭās tatra tatraiva santi tāḥ |\nity āha jayatīty-ādi-padyādikam abhīkṣṇaśaḥ // Lbh_1,5.440 //\ndevādy-aṃśāvataraṇe pravṛtte padmajājñayā |\nvasudevādikānāṃ ye svarge'ṃśāḥ kaśyapādayaḥ ||\nnitya-līlāntara-sthais te vasudevādibhir gatāḥ |\nsāyujyam aṃśibhis tatra jāyante śūra-mukhyataḥ // Lbh_1,5.441 //\nyad-vilāso mahā-śrīśaḥ sa līlā-puruṣottamaḥ |\nāvirbubhūṣur atrāviṣkṛtya saṅkarṣaṇaṃ puraḥ |\nantasthitāviṣkartavya-tad-anya-vyūha īśvaraḥ |\nhṛdaye prakaṭas tasya bhavaty ānakadundubheḥ // Lbh_1,5.442 //\nbhūmi-bhāra-nirāsāya devānām abhiyācñayā |\ndvārapasyāvasāne'smin aṣṭāviṃśe caturyuge |\nkṣīrābdhi-śāyi-yad-rūpam aniruddhatayā smṛtam |\ntad idaṃ hṛdayasthena rūpeṇānakadundubheḥ |\naikyaṃ prāpya tato gacchet prākaṭyaṃ devakī-hṛdi // Lbh_1,5.443 //\npremānandāmṛtais tasyā vātsalyaika-svarūpibhiḥ |\nlālyamāno haris tatra vadhate candramā iva // Lbh_1,5.444 //\natha bhādrapadāṣṭamyām asitāyāṃ mahā-niśi |\ntasyā hṛdas tirobhūyaḥ kārāyāṃ sūti-sadmani |\ndevakī-śayane tatra kṛṣṇaḥ prādurbhavaty asau // Lbh_1,5.445 //\njanayitrī-prabhṛtibhis tābhir ity avagamyate |\nlaukikena prakāreṇa sukhaṃ śiśur ajāyata // Lbh_1,5.446 //\nayaṃ caturbhujatve'pi dvibhujatve'pi kṛṣṇatām |\nna tyajaty eva tad-bhāva-guṇa-rūpātma-vṛttitaḥ // Lbh_1,5.447 //\ntathāpi dvibhujatvasya kṛṣṇe prādhānyam ucyate |\ngūḍhatvād eva ca kvāpi gauṇatvam iva kīrtyate |\ngūḍhaṃ paraṃ brahma manuṣya-liṅgam iti hi prathā // Lbh_1,5.448 //\natha vrajeśvarī-gehe viśann ānakadumdubhiḥ |\ntatra nyasya sutaṃ tasyāḥ sutām ādāya niḥsaret // Lbh_1,5.449 //\nso'yaṃ nitya-sutatvena tasyā rājay anāditaḥ |\nkṛṣṇaḥ prakaṭa-līlāyāṃ tad-dvāreṇāpy abhūt tathā // Lbh_1,5.450 //\natha prakaṭatāṃ labdhe vrajendra-vihite mahe |\ntatra prakaṭayaty eṣa līlā bālyādikā kramāt |\nkaroti yāḥ prakāśeṣu koṭiśo'prakaṭeṣv api // Lbh_1,5.451 //\npreṣṭhānandair vraje tais tair ātmano'pi vimohanaiḥ |\nlīlollāsair vilasati śrī-līlā-puruṣottamaḥ // Lbh_1,5.452 //\nasamordhena bhagavān vātsalyena vrajeśayoḥ |\nsutatvenaiva sa tayor ātmānaṃ vetti sarvadā // Lbh_1,5.453 //\nkecid bhāgavatāḥ prāhur evam atra purātanāḥ |\nvyūhaḥ prādurbhaved ādyo gṛheṣv ānakadundubheḥ |\ngoṣṭhe tu māyayā sārdhaṃ śrī-līlā-puruṣottamaḥ // Lbh_1,5.454 //\ngatvā yaduvaro goṣṭhaṃ tatra sūtī-gṛhaṃ viśan |\nkanyām eva paraṃ vīkṣya tām ādāyāvrajat puram |\nprāviśad vāsudevas tu śrī-līlā-puruṣottamam // Lbh_1,5.455 //\netac cātirahasyatvāt noktaṃ tatra kathā-krame |\nkintu kvacit prasaṅgena sūcyate śrī-śukādibhiḥ // Lbh_1,5.456 //\nyathā śrī-daśame (10.5.1) -- nandas tv ātmaja utpanne jātāhlādo mahā-manāḥ // Lbh_1,5.457 //\nyathā tatraiva (10.6.43) - nandaḥ sva-putram ādāya pretyāgatam udāra-dhīḥ // Lbh_1,5.458 //\ntathā ca - (10.9.21) nāyaṃ sukhāpo bhagavān dehināṃ gopikā-sutaḥ // Lbh_1,5.459 //\ntathā ca tatra śrī-brahma-stave (10.14.1) -\nlakṣma-śriye mṛdu-pade paśupāṅgajāya // Lbh_1,5.460 //\ntathā śrī-yāmala-vacanaṃ samudāharanti -\nkṛṣṇo'nyo yadu-sambhūto yaḥ pūrṇaḥ so'sty ataḥ param |\nvṛndāvanaṃ parityajya sa kvacit naiva gacchati // Lbh_1,5.461 //\ndvibhujaṃ sarvadā so'tra na kadācit caturbhujaḥ |\ngopyaikayā yutas tatra parikrīḍati nityadā // Lbh_1,5.462 //\natha prakaṭa-rūpeṇa kṛṣṇo yadu-purīṃ vrajet |\nvrajeśajatvam ācchādya svāṃ vyañjan vāsudevatām |\nyo vāsudevo dvibhujas tathā bhāti caturbhujaḥ // Lbh_1,5.463 //\nsva-vacaḥ, yathā śrī-daśame (10.39.35) --\nsāntvayāmāsa sapremair āyāsya iti dyautakaiḥ // Lbh_1,5.474 //\ntathā (10.45.23) -\njñātīn vo draṣṭum eṣyāmo vidhāya suhṛdāṃ sukham // Lbh_1,5.475 //\nniija-priyatamasyāpi vacasā yadu-mantriṇaḥ |\netade eva vacaḥ svīyaṃ punas tanojjvalīkṛtam // Lbh_1,5.476 //\nyathā tatraiva (10.46.35) -\nyad āha vaḥ samāgatya kṛṣṇaḥ satyaṃ karoti tat // Lbh_1,5.477 //\nyathā śrī-prathame - (1.11.9)\nraviṃ vinākṣṇor iva nas tavācyuta // Lbh_1,5.479 //\nbho ambujākṣa suhṛdāṃ nandādīnāṃ didṛkṣayā |\nbhavān apasasārāsmān apahāya gato madhūn |\nmathurām iti vispaṣṭaṃ mathurā-maṇḍale vrajam |\ntadānīṃ suhṛdāṃ tatra madhupuryām abhāvataḥ // Lbh_1,5.480 //\nrathena mathurāṃ gatvā dantavakraṃ nihatya ca\nspaṣṭaṃ pādme purāṇe'sya kṛṣṇasyoktā vrajāgatiḥ // Lbh_1,5.481 //\ntad-gadyaṃ padyaṃ ca yathā (PadmaP 6.279.24-26) - kṛṣṇo'pi taṃ hatvā yamunām uttīrya nanda-vrajaṃ gatvā sotkaṇṭhau pitarāv\nabhivādyāśvāsya tābhyāṃ sāśru-sekam āliṅgitaḥ sakala-gopa-vṛddhān praṇamy\nāśvāsya bahu-ratna-vajrābharaṇādibhis tatrasthān sarvān\nsantarāyāmāsa // Lbh_1,5.482 //\nkālindyāḥ puline ramye puṇya-vṛkṣa-samācite |\nramya-keli-sukhenaiva gopa-veśa-dharaḥ prabhuḥ |\nbahu-prema-rasenātra māsa-dvayam uvāsa ha ||\niti // Lbh_1,5.483 //\nyad uttīryety uttaraṇaṃ tad-āplavanam ucyate |\nduṣṭaṃ hatvā vraje yānaṃ snāna-pūrvam ihocitam // Lbh_1,5.484 //\nataḥ prakaṭa-līlāyām apy ayogo'lpa eva hi |\niti dhāma-traye kṛṣṇo viharaty eva sarvadā // Lbh_1,5.485 //\nvrajāgamana-kāle ca pādmokte'nyac ca vartate // Lbh_1,5.486 //\nyathā (PadmaP 6.279.27) -\natha tatrasthā nanda-gopādayaḥ sarve janāḥ putra-dārādi-sahitāḥ\npaśu-pakṣi-mṛgādayaś ca vāsudeva-prasādena divya-rūpadharā vimānam ārūḍhāḥ\nparamaṃ vaikuṇṭha-lokam avāpuḥ ||\niti // Lbh_1,5.487 //\nvrajeśāder aṃśa-bhūtā ye droṇādyā avātaran |\nkṛṣṇas tān eva vaikuṇṭhe prāhiṇod iti sāmpratam // Lbh_1,5.488 //\npreṣṭhebhyo'pi priayatamair janair gokula-vāsibhiḥ |\nvṛndāraṇye sadaivāsau vihāraṃ kurute hariḥ // Lbh_1,5.489 //\nskāndāyodhyā-mahimani saumitreḥ śrūyate yathā // Lbh_1,5.490 //\ntataḥ śeṣātmatāṃ yātaṃ lakṣmaṇaṃ satya-saṅgaram |\nuvāca madhuraṃ śakraḥ sarvasvaṃ ca sa paśyataḥ // Lbh_1,5.491 //\nindra uvāca -\nlakṣmaṇottiṣṭha śīghraṃ tvam ārohasva padaṃ svakam |\ndeva-kāryaṃ kṛtaṃ vīra tvayā ripu-nisūdana |\nvaiṣṇavaṃ paramaṃ sthānaṃ prāpnuhi svaṃ sanātanam |\nbhavan-mūrtiḥ samāyātā śeṣo'pi vilasat-phaṇaḥ // Lbh_1,5.492 //\ntataś ca -\nity uktvā sura-rājendro lakṣmaṇaṃ sura-saṅgataḥ |\nśeṣaṃ prasthāpya pātāle bhū-bhāra-dharaṇa-kṣamam |\nlakṣmaṇaṃ yānam āropya pratasthe divam ādarāt // Lbh_1,5.493 //\nlīlāṃ cāprakaṭāṃ tatra dvāravatyāṃ cikīrṣuṇā |\nsvayaṃ prakāśyate tena muni-śāpādi-kaitavam // Lbh_1,5.494 //\ndevādy-aṃśāvataraṇe ye tu vṛṣṇiṣv avātaran |\nkṣīrābdhi-śāyi-rūpas taiḥ sārdhaṃ svapadam āpnuyāt // Lbh_1,5.495 //\nnitya-līlā-parikarā ye syur yaduvarādayaḥ |\ntaiḥ sārdhaṃ bhagavān kṛṣṇo dvārvatyām eva dīvyati // Lbh_1,5.496 //\ndhāmāsya dvividhaṃ proktaṃ māthuraṃ dvārvatī tathā |\nmāthuraṃ ca dvidhā prāhur gokulaṃ puram eva ca // Lbh_1,5.497 //\nyat tu goloka-nāma syāt tac ca gokula-vaibhavam |\nsa goloko yathā brahma-saṃhitāyām iha śrutaḥ // Lbh_1,5.498 //\ngovindam ādi-puruṣaṃ tam ahaṃ bhajāmi // Lbh_1,5.499 //\ntathā cāgre (BrahmaS 5.56)\ndrumā bhūmiś cintāmaṇi-gaṇa-mayi toyam amṛtam |\nkathā gānaṃ nāṭyaṃ gamanam api vaṃśī priya-sakhi\ncid-ānandaṃ jyotiḥ param api tad āsvādyam api ca // Lbh_1,5.500 //\nvidantas te santaḥ kṣiti-virala-cārāḥ katipaye // Lbh_1,5.501 //\ntad-ātma-vaibhavatvaṃ ca tasya tan-mahimonnateḥ // Lbh_1,5.502 //\nyathā pātāla-khaṇḍe -\naho madhupurī dhanyā vaikuṇṭhāc ca garīyasī |\ndinam ekaṃ nivāsena harau bhaktiḥ prajāyate // Lbh_1,5.503 //\nayodhyā mathurā māyā kāśī kāñcī avantikā |\npurī dvāravatī caiva saptaitā mokṣa-dāyikāḥ // Lbh_1,5.504 //\nevaṃ sapta-purīṇāṃ tu sarvotkṛṣṭaṃ tu māthuram |\nśrūyatāṃ mahimā devi vaikuṇṭha-bhuvanottamaḥ // Lbh_1,5.505 //\nnitya-līlāspadatvaṃ ca pūrvam eva pradarśitam |\natevāsya pādme ca śrūyate nitya-rūpatā // Lbh_1,5.506 //\nnityāṃ me mathurāṃ viddhi vanaṃ vṛndāvanaṃ tathā yamunāṃ gopa-kanyāś ca tathā gopāla-bālakān // Lbh_1,5.507 //\nsa tu mathurā-bhū-rūpaḥ paricchanno'py athādbhutaḥ |\nsphāraḥ saṅkucitaś ca syāt kṛṣṇa-līlānusārataḥ // Lbh_1,5.508 //\natraivājāṇḍamālāpi paryāptim upagacchati |\nvṛndāvana-pratīke'pi yānubhūtaiva vedhasā // Lbh_1,5.509 //\nity ato rāsa-līlāyāṃ puline tatra yāmune |\npradaāśata-koṭyo'pi mamūr yat tat kim adbhutam // Lbh_1,5.510 //\nsvaiḥ svair līlā-parikarair janair dṛśyāni nāparaiḥ |\ntat-tal-līlādy-avasare prādurbhāvocitāni hi // Lbh_1,5.511 //\nāścaryam ekadaikatra vartamānāny api dhruvam |\nparamparam asaṃpṛkta-svarūpāṇy eva sarvathā // Lbh_1,5.512 //\nkṛṣṇa-bālyādi-līlābhir bhūṣitāni samantataḥ |\nśaila-goṣṭha-vanādīnāṃ santi rūpāṇy anekaśaḥ // Lbh_1,5.513 //\nlīlāḍhyo'pi pradeśo'sya kadācit kila kaiścana |\nśūnya evekṣate dṛṣṭi-yogyair apy aparair api // Lbh_1,5.514 //\nataḥ prabhoḥ priyāṇāṃ ca dhāmnaś ca samayasya ca |\navicintya-prabhāvatvād atra kiṃ ca na durghaṭam // Lbh_1,5.515 //\nevam eva dvārakāyāṃ jñeyaṃ sarvaṃ vicakṣaṇaiḥ // Lbh_1,5.516 //\nnityaṃ sannihitas tatra bhagavān madhusūdanaḥ // Lbh_1,5.517 //\nathānyad vaibhavaṃ tasya vyaktaṃ śrī-nāradekṣayā |\nyatraikatraikadā nānā-rūpāvasara-citratā // Lbh_1,5.518 //\ntathā ca sammohana-tantre -\nsanti tasya mahā-bhāgā avatārāḥ sahasraśaḥ |\nteṣāṃ madhye'vatārāṇāṃ bālatvam ati-durlabham // Lbh_1,5.521 //\ntridhā bhaved vayo bālyaṃ yauvanaṃ vṛddhatety api |\nvarṣād ā-ṣoḍaśād bālyam iti loke mahāntaram // Lbh_1,5.522 //\ntathā ca brahmāṇḍe -\nsanti bhūrīṇi rūpāṇi mama pūrṇāni ṣaḍ-guṇaiḥ |\nbhaveyus tāni tulyāni na mayā gopa-rūpiṇā // Lbh_1,5.523 //\nity atraiva mahāmantrāḥ mahā-māhātmya-maṇḍitāḥ |\ndaśārṇāṣṭādaśārṇādyā bahutantreṣu kīrtitāḥ // Lbh_1,5.524 //\nsarva-pramāṇataḥ śreṣṭhā tathā gopāla-tāpanī |\nsvayam ādau vidhātre yā proktā gopāla-rūpiṇā // Lbh_1,5.525 //\naiśvarya-krīḍayor veṇos tathā śrī-vigrahasya ca // Lbh_1,5.526 //\ntatra aiśvaryasya -\nkutrāpy aśruta-pūrveṇa madhuraiśvarya-rāśinā |\nsevyamāno haris tatra vihāraṃ kurute vraje // Lbh_1,5.527 //\nyatra padmaja-rudraādyaiḥ stūyamāno'pi sādhvasāt |\ndṛg-anta-pātam apy eṣu kurute na tu keśavaḥ // Lbh_1,5.528 //\nyathā śrī-brahmāṇḍe śrī-nārada-vākyam --\nye daityā duḥśakaṃ hantuṃ cakreṇāpi rathāṅginā |\nte tvayā nihatāḥ kṛṣṇa navyayā bālya-līlayā ||\nsārdhaṃ mitrair hare krīḍan bhrū-bhaṅgaṃ kuruṣe yadi |\nsa-śaṅkā brahma-rudrādyāḥ kampate kha-sthitās tadā // Lbh_1,5.529 //\nyathā śrī-daśame (10.35.14) -\nveṇu-vādya urudhā nija-śikṣāḥ |\ndatta-veṇur anayat svara-jātīḥ // Lbh_1,5.530 //\nkrīḍāyāḥ, yathā pādme -\ncaritaṃ kṛṣṇa-devasya sarvam evādbhutaṃ bhavet |\ngopāla-līlā tatrāpi sarvato'timanoharā // Lbh_1,5.531 //\nna hi jāne smṛte rāse mano me kīdṛśaṃ bhavet // Lbh_1,5.532 //\nveṇoḥ yathā - yāvatī nikhile loke nādānām asti mādhurī |\ntāvatī vaṃśikā-nāda-paramānau nimajjati\ncara-sthāvarayoḥ sāndra-paramānanda-magnayoḥ |\nbhaved dharma-viparyāso yasmin dhvanati mohane // Lbh_1,5.533 //\nmohanaḥ ko'pi mantro vā padārtho vādbhutaḥ paraḥ |\nśruti-peyo'yam ity uktvā yatrāmuhyan śivādayaḥ // Lbh_1,5.534 //\nkaśmalaṃ yayur aniścita-tattvāḥ // Lbh_1,5.536 //\niti | (BhP 10.35.15)\nekaviṃśe tathā pañcatriṃśe cādhyāya īḍitā |\nmādhurī vraja-devībhir veṇor eva mahādbhutā // Lbh_1,5.537 //\nśrī-vigrahasya, yathā -\njaṅgama-sthāvarollāsi-rūpo gopendra-nandanaḥ // Lbh_1,5.538 //\nyathā tantre -\ndhyānaṃ paraṃ nandasutasya vakṣye // Lbh_1,5.539 //\nśrī-daśame ca (10.29.40) -\nsammohitā 'ryapadavīṃ na calet trilokyām |\nyad go-dvija-druma-mṛgān pulakāny abibhrat // Lbh_1,5.540 //\niti śrī-rūpa-gosvāmi-pāda-kṛte śrī-laghu-bhāgavatāmṛte śrī-kṛṣṇāmṛta-nāma pūrva-khaṇḍaṃ samāptam ||\nLaghu-bhāgavatāmṛta Uttara-khaṇḍam oṃ namaḥ śrī-kṛṣṇa-rasa-rasikebhyaḥ\nārādhanaṃ mukundasya bhaved āvaśyakaṃ yathā |\ntathā tadīya-bhaktānāṃ no ced doṣo'sti dustaraḥ // Lbh_2,1.1 //\nmārkaṇḍeyo'mbarīṣasya vasur vyāso vibhīṣaṇaḥ |\nsevyā hariṃ niṣevyāmī no ced āgaḥ paraṃ bhavet // Lbh_2,1.2 //\ntathā ca hari-bhakti-sudhodaye (16.76) -\narcayitvā tu govindaṃ tadīyān nārcayanti ye |\nna te viṣṇoḥ prasādasya bhājanaṃ dāmbhikā janāḥ // Lbh_2,1.3 //\nārādhanānāṃ sarveṣāṃ viṣṇor ārādhanaṃ param |\ntasmāt parataraṃ devi tadīyānāṃ samarcanam // Lbh_2,1.4 //\ntatraiva ca --\narcayitvā tu govindaṃ tadīyān nārcayet tu yaḥ |\nna sa bhāgavato jñeyaḥ kevalaṃ dāmbhikaḥ smṛtaḥ // Lbh_2,1.5 //\nmama bhaktā hi ye pārtha na me bhaktās tu te matāḥ |\nmad-bhaktasya tu ye bhaktās te me yuktatamā matāḥ // Lbh_2,1.6 //\nśrīmad-bhāgavate ca (11.19.21) -- mad-bhakta-pūjābhyadhikā | iti // Lbh_2,1.7 //\neteṣām api sarveṣāṃ prahlādaḥ pravaro mataḥ |\nsarveṣu hari-bhakteṣu prahlādo hi mahattamaḥ // Lbh_2,1.8 //\nyathā skānde śrī-rudra-vākyam -\nbhakta eva hi tattvena kṛṣṇaṃ jānāti na tv aham |\nsarveṣu hari-bhakteṣu prahlādo'timahattamaḥ // Lbh_2,1.9 //\nśrī-saptama-skandhe śrī-prahlādasyaiva vākyam (7.9.26) -\nyan me 'rpitaḥ śirasi padma-karaḥ prasādaḥ // Lbh_2,1.10 //\ntatraiva śrī-nṛsiṃha-vākyam - (7.10.21)\nbhavanti puruṣā loke mad-bhaktās tvām anuvratāḥ |\nbhavān me khalu bhaktānāṃ sarveṣāṃ pratirūpa-dhṛk // Lbh_2,1.11 //\npāṇḍavāḥ sarvataḥ śreṣṭhāḥ prahlādād īdṛśād api |\nśrī-bhāgavatam evātra pramāṇaṃ sphuṭam īkṣyate // Lbh_2,1.12 //\ntathā hi śrī-saptama-skandhe śrī-nārada-vākyaṃ (7.10.48-50, 7.15.75-77)\ngūḍhaṃ paraṃ brahma manuṣya-liṅgam // Lbh_2,1.13 //\nātmārhaṇīyo vidhi-kṛd guruś ca // Lbh_2,1.14 //\nprasīdatām eṣa sa sātvatāṃ patiḥ // Lbh_2,1.15 //\nvyākhyātaṃ ca śrī-svāmi-pādaiḥ -\naho prahlādasya bhāgyaṃ yena devo dṛṣṭaḥ | vayaṃ tu manda-bhāgyāḥ iti viṣīdantaṃ rājānaṃ praty āha yūyam iti tribhiḥ // Lbh_2,1.16 //\nna tu prahlādasya gṛhe paraṃ brahma vasati, na ca tad-darśanārthaṃ munayas tad-gṛhān abhiyanti | na ca tasya brahma mātuleyādi-rūpeā vartate | na ca svayam eva prasannaṃ | ato yūyam eva tato'py asmatto'pi bhūri-bhāgāḥ iti bhāvaḥ // Lbh_2,1.17 //\nsadātisannikṛṣṭatvāt mamatādhikyato hareḥ |\npāṇḍavebhyo'pi yadavaḥ kecit śreṣṭhatamā matāḥ // Lbh_2,1.18 //\ntathā hi śrī-daśame (10.82.28,30) -\naho bhoja-pate yūyaṃ janma-bhājo nṝṇām iha |\nyat paśyathāsakṛt kṛṣṇaṃ durdarśam api yoginām // Lbh_2,1.19 //\nsvargāpavarga-viramaḥ svayam āsa viṣṭuḥ // Lbh_2,1.20 //\ntathā - (10.90.46)\nna viduḥ santam ātmānaṃ vṛṣṇayaḥ kṛṣṇa-cetasaḥ // Lbh_2,1.21 //\nyadubhyo'pi variṣṭho'sau sarvebhyaḥ śrīmad-uddhavaḥ |\nśrīmad-bhāgavate yasya śrūyate mahimādbhutaḥ // Lbh_2,1.22 //\ntathā hi ekādaśe śrīmad-bhagavad-vākyam ((SB 11.14.15)\nna ca saṅkarṣaṇo na śrīr naivātmā ca yathā bhavān // Lbh_2,1.23 //\ntathā (11.16.29) tvaṃ tu bhāgavateṣv aham // Lbh_2,1.24 //\nābālyād eva govinde bhaktir asyākhilottamā // Lbh_2,1.25 //\ntathā ca śrī-tṛtīye (3.2.2) --\nyaḥ pañca-hāyano mātrā prātar-āśāya yācitaḥ |\ntan naicchad racayan yasya saparyāṃ bāla-līlayā // Lbh_2,1.26 //\nataeva tatraiva śrībhagavad-vacanam (3.4.31) -\nyad guṇair nārditaḥ prabhuḥ // Lbh_2,1.27 //\nasyārthaḥ | yad-guṇaiḥ yasya uddhavasya guṇaiḥ, prabhur apy ahaṃ na arditaḥ | na yācitaḥ | yad vā yat yasmāt | uddhavaḥ guṇaiḥ sattvādibhiḥ | na arditaḥ na pīḍitaḥ | guṇātīta ity arthaḥ | tatra hetuḥ prabhuḥ bhaktir asāṃvāde prabhaviṣṇuḥ // Lbh_2,1.28 //\nvraja-devyo varīyasya īdṛśād uddhavād api |\nyad āsāṃ prema-mādhuryaṃ sa eṣo'py abhiyācate // Lbh_2,1.29 //\ntathā hi śrī-daśame (10.47.58)\nkiṃ brahma-janmabhir ananta-kathā-rasasya // Lbh_2,1.30 //\nśrī-bṛhad-vāmane ca bhṛgv-ādīn prati śrī-brahma-vākyam -\nṣaṣṭhi-varṣa-sahasrāṇi mayā taptaṃ tapaḥ purā |\nnanda-gopa-vraja-strīṇāṃ pāda-reṇūpalabdhaye |\ntathāpi na mayā prāptās tāsāṃ vai pāda-reṇavaḥ // Lbh_2,1.31 //\nvaiṣṇavānāṃ pāda-rajo gṛhyate tvad-vidhair api |\nsanti te bahavo loke vaiṣṇavā nāradādayaḥ ||\nteṣāṃ vihāya gopīnāṃ pāda-reṇus tvayāpi yat |\ngṛhyate saṃśayo me'tra ko hetus tadvat prabho // Lbh_2,1.32 //\nna striyo vraja-sundaryaḥ putra śreṣṭhāḥ śriyo'pi tāḥ |\nnāhaṃ śivaś ca śeṣaś ca śrīś ca tābhiḥ samāḥ kvacit // Lbh_2,1.33 //\nādi-purāṇe ca śrīmad-arjuna-vākyaṃ -\ntrailokye bhagavad-bhaktāḥ ke tvāṃ jānanti marmaṇi |\nkeṣu vā tvaṃ sadā tuṣṭaḥ keṣu prema tavātulam // Lbh_2,1.34 //\nna tathā me priyatamo brahmā-rudraś ca pārthiva |\nna ca lakṣmīr na cātmā ca yathā gopījano mam // Lbh_2,1.35 //\nbhaktā mamānuraktāś ca kati santi na bhūtale |\nkintu gopījanaḥ prāṇā-dhika-priyatamo mama // Lbh_2,1.36 //\nna māṃ jānanti munayo yoginaś ca parantapa |\nna ca rudrādayo devā yathā gopyo vidanti mām // Lbh_2,1.37 //\nna tapobhir na vedaiś ca nācārair na ca vidyayā |\nvaśo'smi kevalaṃ premṇā premāṇaṃ tatra gopikā // Lbh_2,1.38 //\nman-māhātmyaṃ mat-saparyāṃ mac-chraddāṃ man-manogatam |\njānanti gopikāḥ pārtha nānye jānanti marmaṇi // Lbh_2,1.39 //\nnijāṅgam api yā gopyo mameti samupāsate |\ntābhyaḥ paraṃ na me pārtha nigūḍha-prema-bhājanam // Lbh_2,1.40 //\nna citraṃ prema-mādhuryam āsāṃ vāñched yad uddhavaḥ |\npāda-reṇūkṣitaṃ yena tṛṇa-janmāpi yācate // Lbh_2,1.41 //\ntathā hi śrī-daśame (BhP 10.47.61) --\nbhejur mukunda-padavīṃ śrutibhir vimṛgyām // Lbh_2,1.42 //\niti kṛṣṇaṃ niṣevyāgre kṛṣṇasyopāsakair janaiḥ |\nsevyāḥ prasāda-puṣpādyair avaśyaṃ vraja-subhruvaḥ // Lbh_2,1.43 //\ntatrāpi sarva-gopīnāṃ rādhikāti-varīyasī |\nsarvādhikyena kathitā yat purāṇāgamādiṣu // Lbh_2,1.44 //\nyathā pādme --\nyathā rādhā priyā viṣṇos tasyāḥ kuṇḍaṃ priyaṃ tathā |\nsarva-gopīṣu saivaikā viṣṇor atyanta-vallabhā // Lbh_2,1.45 //\nādi-purāṇe ca --\ntrailokye pṛthivī dhanyā yatra vṛndāvanaṃ purī |\ntatrāpi gopikāḥ pārtha tatra rādhābhidhā mama // Lbh_2,1.46 //\niti śrī-laghu-bhāgavatāmṛte śrī-bhaktāmṛtaṃ nāmottara-khaṇḍaṃ samāptam | iti śrī-laghu-bhāgavatāmṛtaṃ sampūrṇam |